ईमानदारी - डा उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Bhojpuri Kahani ईमानदारी - डा उमेशजी ओझा\nईमानदारी - डा उमेशजी ओझा\nसुमित आपन गाँव के होनहार लइकन में सबसे तेज लईका रहले। इनका लईकाइये से पुलिस में काम करे के बड़ी शौक रहे। उ हरमेश कहत रहले की हमनी के देश के पुलिस चुप चाप बईठ गईल बा। कवनो जगह कवनो तरह के घटना घटे त देरी से पहुचेले पुलिस। जब हम बहाल होखब त हमार कोशिश रही कि जनता के आपन जी जान से सेवा करी जेकरा से देश मे हमार नाम होखे।\nदेखsत देखsत समय के पहिआ आगे बढत रहल , सुमित आपन पढ़ाई पुरा कsके पुलिस में दरोगा के पद प बहाल हो गईले। बहाली के बाद ट्रेनिंग में मिलल शिक्षा के अनुरुप उ आपन काम करत रहले। आवे वाला समय मे उनकर राज्य में ईमानदार पुलिस ऑफिसर में गिनती होखे लागल। सरकार भी उनका के ओहिजे भेजत रहल जहाँ केहू से काम ना होत रहे। उनकर भी मन करत रहे कि उहो बढ़िया शहर में जइते । बाकी उनकर ईमानदारी देखी के उनका के केहू बड़हन शहर में ना भेजत रहे। एहि बीच मे राज्य में राष्ट्रपति शासन लाग गईल। ओकरा बाद उनकर बदली राज्य के एगो नामी गिरामी शहर में हो गईल। जब रामपुर से उनकर बदली भईल आ उनका जाये के बेर बिदाई समारोह होत रहे त कतने आदमी उनकासे कटाक्ष करस की " का ए सुमित बाबू कहाँ से पैरबी लगवनी ह , जाई ओहिजा मज़्ज़ा काटी, मज़्ज़ा।"\n"अरे का कहत बाड़s लोग , कुत्ता के पोछि देखsल बाड़ लोग। उ कबो सोझ ना होला , त भला हम कइसे सोझ हो जाईब। ओहिजा हम ओसाहि रहब। पुरा ईमानदार ।" एह प सुरेश बाबू.........\n"देखी सुमित बाबू , बहुत आदमी के देखले बानी , ओह शहर में जाते सभ साँप जईसे आपन केचुल बदले ला ओसाहि आदमी आपन रंग बदल दिहेले।"\n"देखी सुरेश बाबू, हमरा साथे अइसन ना होई। देख लेब। "\nसुमित बाबू जाके कालीडीह में जवाईन कs लिहले। ओह शहर में गजब के स्थिति रहे। चौक प खाँड़ सिपाही के राह चलत मोटरसाईकिल प सवार लईकन सिपाही के पीछे से आके ठोकर मारीक़े भाग जात रहले। एक हाली सुमित बाबू एस0पी0 ऑफिस चलल जात रहले , त उनकर नजर अईसन हालत प पडल। उ आपन काम छोडिके ओह मोटरसाईकिल के पीछे पड़ी गईले। कुछे दूर जाके ओह मोटरसाईकिल सवार चालक के पकड़ लिहले। सुमित बाबू पुलिसिया रॉब में ओहनी के डाटत पुछले कि, " तहनी लोग अईसन बदमाशी काहे करत बाड़s ओह बेचारा सिपाही के डियूटी काहे नइखs करे देत।"\n"ए दरोगा जी , तू हमनी के नईखs चिन्हत, ? बुझात बा एह शहर में नया आईल बाड़s। जा......जा.......आपन काम करs । एने ओने ध्यान देबs त लेनी के देनी पड़ी जाई। "\nसुमित बाबू के खून अदहन निहन खाऊले लागल। ओहनी के पकड़ी के थाना ले जाये लगले। तबही उनकर मोबाईल फोन आवाज़ दिहलस ट्रिन........ ट्रिन........। सुमित बाबू फोन देखले त उ फोन उनकर एस0पी0 साहब के रहे। फोन उठवले , " जय हिंद सर।"\n"अरे केकर गाड़ी पकड़ले बाड़s छोड़ द ओहनी के आ ऑफिस आव कुछ काम बा।"\nओह लईकन के छोड़ के सुमित बाबू एस0 पी0 साहब लगे गईले। " सुमित बाबू ईं शहर बड़ा बेकार बा। तनी होशियार रहिह । तहार बदली रकुनी थाना में करत बानी , जा जाके आजुए आपन काम प लागी जा। ध्यान दिह ओहिजा पहिले से ढेरे उल्टा पलटा होत रहेला।"\n"चिंता मति करी सर्, सभ ठीक हो जाई।" सुमित बाबू एस0पी0 साहब के सलाम करत ऑफिस से निकल गईले। रकुनी थाना में जाके थाना प्रभारी के काम संभाल लिहले।\nकुछे दिन बाद उनका मालूम भईल कि एहिजा त उनका नाम प नजायज पईसा के वसूली हो रहल बा। पईसा वसूले वाले के बोलाक़े ओकरा खिलाफ रिपोर्ट क दिहेले। उ सस्पेंड हो गईल। धीरे धीरे उनका थाना में नजायज काम बंद हो गईल। नीचे से लेके ऊपर तकले उनका ईलाका से पईसा गईल बन्द हो गईल। विभाग के सभ आदमी परेशान रहे लागल। आम जनता के भी परेशानी होखे लागल कि सुमित बाबू , कानून के विपरीत कुछो ना करत रहले। सभ चोर उच्चका उनकर ईलाका छोड़ दिहले ।\nपहिले थाना के लोग नजायज वसूली करत रहे लोग। उ सभ काम बंद हो गईल रहे। उनका इलाका मे एगो सुदर्शन बाबू रहले जे एगो पुरान धुरान गाड़ी लेले रहले। ओकर कवनो कागज ना रहे ओहि से रोजी रोजगार चलावत रहले। अगर उ आपन गाड़ी से दूसरा जगह के सामान ले जात रहले त पुलिस से लुका चोरा के। एक दिन एगो साहूकार सुदर्शन बाबू से सउदा तय कके उनका गाड़ी प बिना कागज पतर के चाउर लाद के दोसरा शहर ले जाये लागल। ट्रक ड्राइवर ट्रक के जंगल के राहता से लेके जात रहे। जब कुछे दूर गईल त आगे राहता काटल रहे आ गहिडा में पानी लागल रहे । एह से गहिडा के अनुमान लाग पावत रहे कि कतना गहिडा बा। साहूकार आ गाड़ी के ड्राइवर आपस मे बात कके गाड़ी मेन रोड से लेके जाए लागल लोग। रोड़ प आईला प गाड़ी के खलासी गाड़ी से उतर के कुछ दूरी तक पैदल जा के ड्राइवर के राहता साफ रहे के इसारा कईलस, ओकरा बाद ड्राइवर धीरे धीरे गाड़ी आगे बढ़वलस। बाकी थाना के लगे आवते सुमित बाबू रोड़ प आगईले। आ गाड़ी पकड़ लिहले। चाउर के कागज मांगला प साहूकार, "साहेब ई बेचे के ना आपन घरे खाना खातिर ले जात बानी। " ओकरा बाद सुमित बाबू गाड़ी के कागज ड्राइवर से मंगले। बाकी गाड़ी के कागज त रहे ना। ड्राइवर के कहला प की मालिक से गाड़ी के कागज लेके आवत बानी। सुमित बाबू ड्राइवर के छोड़ दिहले। सांझी तकले कहा कहा से सुदर्शन बाबू बड़ी कोशिश कईले गाड़ी छोडवावे के बाकी सुमित बाबू गाड़ी ना छोडले।\nकुछ दिन बाद सुरेश बाबू से सुमित बाबू के भेट भईल।\nसुरेश बाबू, "सुमित बाबू, काहे अतहत मचवले बाड़ । केहू तहरा के ठीक नइखे कहत। अत्तनो ईमानदार बनल ठीक नइखे। जानत बाड़ ई विभाग में ईमानदार के समाधी बनेला। "\n"ह सुरेश बाबू, बढ़िया से जानत बानी। ई मानी के चलत बानी की मरबो करब त लोग हमार नाम शान से लिही।"\nदु महीना बाद राज्य में एगो पुलिस मीटिंग बुलावल गईल। मीटिंग में सबसे पहिले ईहे प्रश्न भईल कि " जे कबो घुस नईखे लेले , उ आपन हाथ उठाओ , ओकरा के पुरस्कार दिहल जाई। " भरल सभा मे एक आदमी हाथ उठवले उ रहले सुमित बाबू। उनका से कहल गईल कि आजु पुलिस प दु शब्द में आपन विचार राखी। सुमित बाबू आपना जगह प खाँड़ हो के बोलल शुरू कईले,...........\n" आजु समाज मे पुलिस के छवि दिन प्रतिदिन घटते जा रहल बा। पुलिस एगो अईसन विभाग ह जवना से हर आदमी, हर समाज के हर समय वास्ता पड़ेला। बाकी जनता ई कहे से तनिको परहेज ना करे कि पुलिस के व्यवहार खराब बा। जबकि पुलिस देश के धड़कन ह। एगो सिपाही पुरा दिन धूप, हवा में चौक चौराहा प खाँड़ होके आपन डियूटी करेले। राति के जवन थोड़ बहुत आराम करे के समय मिलेला उहो कैद भरल जगह भा अइसन खुला जगह जहाँ कबो ओकरा साथे कवनो घटना घट सकत बा। अईसन जगह में समय बितावे के मजबूर रहले। जबकि आदमी के शरीर के काम के साथे साथ आराम के भी ओतने जरूरत बा।\nआजु आदमी के शिकायत बा कि पुलिस के व्यवहार खराब बा , उ लोगन से बदसलूकी करेले। अब रउरे सभ सोची आवश्यकता से अधिक काम आ आराम के नाम प सिलन वाला बारीक का अईसन वातावरण में रहे वाला एगो सिपाही से ,का बढ़िया व्यवहार के उम्मीद कईल जाऊ ? अब पुलिस के लगे ई समस्या बा कि उ करी तब मरी आ ना करी त मरी।" सुमित बाबू के अइसन विचार प मीटिंग में थपड़ी के गड़गड़ाहट गूंजे लागल। सभ केहू सुमित बाबू के बधाई देबे लागल।\nबाकी सुमित बाबू के ई कहा मालूम रहे कि उनका काम से लोग अतना भयभीत बा, उ त मात्र नियम के अनुसार काम करत रहले। जेकरा कारण लोग उनकर जान के भी दुश्मन हो गइल बा। सुमित बाबू मीटिंग से निकल के आपन मोटरसाइकिल चालू कईले आ चल दिहेले आपन घरे। बाकी रहता में एगो काल चक्र उनकर पीछा करत रहल। जब शहर से दूर एगो सुनसान जगह प पहुँचले त एगो बिना नंबर के गाड़ी उनका पीछे से आके उनका गाड़ी में जोर से धक्का मारी देलस, जेह से सुमित बाबू फेका गईले , ओकरा बाद धक्का मरेवाला गाड़ी उनका के रउदत चल गईल।\nजिला में सुमित बाबू के दुर्घटना के सूचना मिलल। सभ केहू दउरल उनका लगे गईल, बाकी सुमित बाबू सब केहू के छोड़ी के जा चुकल रहले। विभाग उनका के भाव भींनी श्रद्धांजलि दिहलस। आजु सुमित बाबू नईखन बाकि उनकर ईमानदारी के मिशाल देत खूब गुणगान गावल जाला।


मायावती के बयान पर विकीलीक्स संपादक जूलियन असांजे के टिप्पणी – Anjoria\nसितम्बर 6, 2011 मायावती, विकीलीक्स\nमायावती तार्किक सोच के त झूठलाइये दिहले बाड़ी. सवाल बा कि का ऊ दलितो के धोखा दे दिहले बाड़ी ?\nएह बात पर कवनो सवाल नइखे कि दस्तावेज अमेरिकी दूतावास के अधिकृत कागजात हउवे. एह कागजातन के सच्चाई पूरा दुनिया देख चुकल बा खास कर के वाशिंगटन जे पूरा ताकत लगा दिहलसि सजाय देबे खातिर. ओह कागजातन में लगावल आरोप अमेरिकी राजनयिकन के निजी पत्राचार ह जे ऊ हिलेरी क्लिंटन के भेजले. अगर मुख्यमंत्री मायावती के ओह सामग्री से कवनो शिकायत बा त उनुका हिलेरी से बात करे के चाहीं.\nमायावती आपन गलती मानसु आ हमरा से माफी माँगसु.\nअगर ऊ अइसन नइखी करत त ऊ हमरा के ले जाये खातिर आपन प्राइवेट जेट इंगलैण्ड भेजसु जहाँ हमरा के हमरा मर्जी का खिलाफ पिछला 272 दिन से घर में नजरबन्द कर के राखल बा. भारत के असाइलम, राजनीतिक शरण, सकार के हमरा बहुते खुशी होखी, भारत एगो राष्ट्र जवना के हम प्यार करेनी. बदला में आवत घरी हम मायावती खातिर इंगलैण्ड से बेहतरीन जूती लेत आएब.\nजूलियन असांजे. http://www.twitlonger.com/show/cu188c\nOne thought on “मायावती के बयान पर विकीलीक्स संपादक जूलियन असांजे के टिप्पणी”\nसितम्बर 9, 2011 को 11:05 अपराह्न पर\nhttp://jaisudhir.blogspot.com/2011/09/blog-post.html?showComment=1315507363324#c2234450675689579120 कुछ आउरे कहता।


महंगाई में भुलाईल रिस्ता – भोजपुरी साहित्य सरिता\nईयाद करी छठी माई के गीत “ पांचऽ पुतऽर आदित हमारा के दिहिना, धिअवा मंगिले जरुर” छठ माई के परब करेवाली आजुओ ई गाना गावेली. आ सुनहु में ई गाना के बड आनन्द आवेला. यानी कि जब ई गाना के प्रचलन शुरू भईल होई ओहघरी आबादी कम होई. आजू के लोग से दिल से पूछी त केहू पांच गो लईका ना चाहत होईहे. जईसे जईसे समय बदले लागल कम परिवार होखे लागल. ओह घरी एगो घर में रिस्ता रहत रहे. परिवार आ गाँव में एक दोसरा के घर के आपन आ दोसरा के लईका के आपन लईका समझऽत रहले. केहू आन ना बुझात रहले. लईकन के गलती कईला प चटकन धरावे से भी परहेज केहू ना करत रहले. आजू ऊ समय नईखे कवनो लईका के मारी दिही त देखि तमासा. एही सब प नजर दौरावत कम होखे लागल परिवार आ महंगाई के मारी से परिवार में भुलात रिसता प धेयान दिही.\nईयाद होई बड परिवार के छोट करे खातिर भारत सरकार एगो स्लोगन निकलले रहे “हम दो हमारे दो” . सरकार एकरा के एगो अभियान के तौर प निकलले रहे. मकसद रहे बढ़त आबादी प हुक लगावल. ओकरा के कम कईल . ढेर दिन तकले लोगन के घर के दिवार प , अखबारन में , बईनर पोस्टर हर कही एकर ईस्तेमाल होत रहे. धीरे-धीरे परिवार के आकार तीन से दू लईका तकले सिमित होखे लागल. 1952 से 1980 तकले कम से कम तीन भा ओकरा से अधिक लईकन के आबादी के ट्रेड रहे. 1980 से 2000 के बीच एगो भा दू लईका वाला परिवार 65 प्रतिशत तक रहल. एहिजा तकले त सभ ठीक रहल कि परिवार में लईकन के लगभग हर रिस्ता मिलल जईसे , चाचा, फुआ, दीदी. भईया, . बाकी परिवार प महंगाई के जे ना मारी पडल कि अब परिवार में एगो ट्रेड बनल जात बा कि “हम दो हमारे एक”. 2000 से 2014 के बीच हम दू हमार एक के ट्रेड 10 प्रतिशत तक बढ़ गईल. नतीजा हमनिके सामने बा , परिवार के जानल मानल कईगो रिस्ता धीरे-धीरे ख़तम हो रहल बा.\nएह सब के पीछे सबसे बड कारन बा कि महंग होत स्कूली शिक्षा. एकर असर खासकर बड शहरन में ढेर बा. औधोगिक संगठन एसोचेम आपन एगो रिपोर्ट में जानकारी देले बा कि पिछला दस बरिश में स्कूली पढाईके खर्च डेढ़सो प्रितिशत तक बढ़ गईल बा. 2005 में एगो लईका प शिक्षा में सालाना खरचा पचपन हजार रूपया रहे. अब ई डेढ़ लाख रूपया हो गईल बा. अईसना में अब परिवार एगो लईका से अधिक नईखन चाहत. पहिले लईका होखला के बाद एक- दू साल स्कूली शिक्षा के प्लानिग कईल जात रहे. अब माई- बाबूजी लईका जन्म से पहिलही पईसा के जुगाड़ में लागी जात बाडन. काहे कि एगो प्लये स्कूल के फीस 35,000 से 75,000 तकले पहुच गईल बा.\nएसोचेम द्वारा 10 शहर दिल्ली, मुबई, बंगलूर ,पुणे, अहमदाबाद, चंडीगढ़, लखनऊ और देहरादून में सर्वे कईल गईल,. जेकरा में 70 प्रतिशत दम्पति द्वारा कहल गईल कि उनका तलब के 30 -40 प्रतिशत हिस्सा लईकन के स्कूली शिक्षा प खर्च हो जात बा. नीचे धेयान दिही लईकन प खर्च…………\nएह सब प एगो लईका प दुगो लईका प\nटिउशन फी ,ट्रांसपोर्ट 35,000 65,000\nभवन फंड 25,000 40,000\nड्रेस/शुज 6000 12300\nबैग आ बोतल 1500 3000\nबुक्स/ कोपी 8400 17000\nअन्य खर्च में 13,500 25,500\nस्तर एगो लईका प दुगो लईका प\nप्राइमरी स्तर प 5,000 10,000\nसेकेंडरी स्तर प 25,000 50,000\n.डॉ० उमेशजी ओझा\nआलेख/निबंध.डॉ० उमेशजी ओझा\nरउरा कहां सेयान बानी?


टटका खबर, शुक, वैशाख अंजोरिया नवमी-दशमी, 2078 विक्रमी – टटका खबर\nMay 21, 2021 आजमगढ़, कुशीनगर, केरल, कोरोना, चंपारण, जफरयाब जिलानी, देवरिया, बस्ती, मिर्जापुर, रोहतास, सारण, सोनभद्र\nकाल्हु मुस्लिम पर्सनल लॉ बोर्ड के सचिव जफरयाब जिलानी के दिमाग के नस फाट गइल आ ब्रेन हैमरेज हो गइल. बेहोश जिलानी के मेदान्ता अस्पताल में भरती करावल गइल बा. रामजन्मभूमि विवाद में वरिष्ठ अधिवक्ता जफरयाब जिलानी मुस्लिम पक्ष का ओर से पैरवी करत रहलें.\nदेश के कोरोना प्रभावित जिलन के जिलाधिकारियन से ऑनलाइन बइठक में प्रधानमंत्री नरेन्द्र मोदी सलाह दिहनी कि कोरोना महामारी से निपटे में ग्रामीण आ शहरी इलाकन के अलग रणनीति बनावल जाय काहेंकि दुनु के हालात अलग होला.\nकेन्द्र सरकार बरीस 2020-21 के व्यक्तिगत आयकर रिटर्न जमा करे के समयसीमा दू महीना बढ़ाके 30 सितंबर 2021 कर दिहलसि. कंपनियनो के एक महाना के सहूलियत दीहल गइल बा.\nदुनिया के गरीब देशन के दुख बढ़ गइल बा जबसे भारत कोरोना वैक्सिन के निर्यात रोक दिहले बावे. भारत में तेजी से बढ़ल कोरोना कहर आ विरोधी गोलन के हायतोबा मचवला से मजबूरी में सरकार के ई फैसला लेबे के पड़ल बा.\nकाल्हु अंदाज का मुताबिके शेयर बाजारन में बिकवालन के जोर बनल रह गइल. सेंसेक्स में 338 अंक आ निफ्टी में 124 अंक के गिरावट दर्ज भइल. अमेरिकी बाजारन से मिलत संकेत बतावत बा कि आज बाजार में तेजी देखे के मिल सकेला. काल्हु वायदा बाजार के साप्ताहिक निपटानो के दिन रहुवे.\nराहुल गाँधी के करामाती राजनीतिक नेतृत्व का बल पर केरल के परंपरा तूड़त बँवारा गोल दुबारा सत्ता में काबिज हो गइलें. काल्हु पिनारायी विजयन लगातार दुसरा बेर बँवारा गोलन के नेतृत्व करत केरल के मुख्यमंत्री पद के किरिया धइलन. अबकी बँवारा गोलो में विजयन के रुतबा बढ़ गइल बा आ अपना दामाद के मंत्री बना के इशारा दे दिहलन कि उनकर राजनीतिक वारिस उहे रहीहें.\nबस्ती जिला के कोतवाली इलाका में सियरापार घाट पर कुआनो नदी से आशिक जोड़ा के लाश निकालल गइल. दुनु रघुनाथपुर गाँव के रहलें.\nकुशीनगर जिला के हाटा आ तुर्कपट्टी थाना के पुलिस मिल के सरदार ढाबा का लगे से ट्रैक्टर चोरी करे वाला गिरोह के चार गो चोरन के गिरफ्तार क लिहले. एहना के कब्जा से चारो चोरावल ट्रैक्टरो बरामद कइल गइल बा.\nआजमगढ़ पुलिस दीदारगंज इलाका से फरार चलत इनामी शराब तस्कर के काल्हु पल्थी बाजार तिराहा से गिरफ्तार कर लिहलसि. ओकर स्कार्पियो वाहनो जब्त क लीहल गइल बा.\nसोनभद्र जिला के बभनी इलाका के चैनपुर गाँव में काल्हु दुपहरिया ठनका गिरला से दू जने के मौत हो गइल आ पाँच जने झँउस गइले.\nसारण जिला के एकमा इलाका के नवतन गाँव का नियरा एगो झाड़ी से काल्हु एगो औरत के लाश बरामद कइल गइल. बाकिर ओकर पहचान साबित नइखे भइल कि ऊ के हिय आ कहाँ के हिय.\nमिर्जापुर जिला के लालगंज थाना के एगो गांव में नया नया बिआहल आइल कनिया अपना आशिक का साथे फरार हो गइल. बीमारी के बहाना बनवलसि त दुल्हा ओकरा के अस्पताल ले गइल जहाँ से ऊ अपना नइहर चल गइल आ ओहिजा से फरार हो गइल बिया.\nमिर्जापुर जिला में हलिया इलाका के बड़कुड़िया गाँव के एगो बूढ़ काल्हु ठनका गिरला से मर गइल. ऊ अपना खेत के रखवारी करे मचान पर सूतल रहुवे जब मचान पर ठनका गिर गइल.\nपूर्वी चंपारण जिला के पिपरा इलाका के चिन्तामनपुर गाँव के खास टोला से पुलिस काल्हु दू गो अपराधियन के गिरफ्तार कइलसिय दुनु दोसरा इलाका के हउवें. एगो छौडा़दानो इलाका के आ दुसरका जितना इलाका के हउवे.\nरोहतास जिला के अगरेर इलाका में भइल एगो सड़क हादसा में काल्हु भोर में दउड़े के अभ्यास करत एगो नवहि के मौत हो गइल. ऊ नोखा इलाका के बरांव गांव के रहुवे आ आरा-सासाराम रोड पर कवनो वाहन ओकरा के धक्का मारत भाग गइल रहे.\nदेवरिया में कोरोना का चलते शहर के कुछ इलाकन के बाँस बल्ली लगा के सील कर दीहल गइल बा. एह मुहल्लन में कोरोना तेजी से बढ़ला के शिकायत मिलल रहुवे.\nटटका खबर, शनीचर, वैशाख अँजोरिया एकादशी. 2078 विक्रमी


ट्वीटर पर ट्वीटर का खिलाफ ट्वीटन के बाढ़ पर ट्वीटर के पैरवी – टटका खबर\nJun 17, 2021 अरामजादा, ट्वीटर\nटटका खबर, बियफे, जेठ अँजोरिया सप्तमी, 2078 विक्रमी\nएने कई दिन से ट्वीटर पर ट्वीटर का खिलाफ ट्वीटन के बाढ़ आइल बड़ुवे. आ एह बीच ट्वीटर के पैरवीकार बन के आइल बावे एगो हैण्डल जवन नाम त रखले बा इन्टरनेट फ्रीडम फाउण्डेशन बाकिर मकसद आम जनता के फ्रीडम बचावे के ना हो के ट्वीटर जइसन कंपनियन के दलाली कइल.\nएगो ट्वीट में एह ईफ्फ (IFF) के कहना बा कि ट्वीटर के मिलल सुरक्षा कवच हटला के कवनो सवाले नइखे काहे कि अइसनका सुरक्षा कवच कबो भारत के कानून दिहलहीं नइखे.\nएकर कहना बा कि सरकारी कानून मानेवाला सोशल मीडियन के जबाबदेही सरकार का कहला पर कवनो सामग्री के हटवले भर ले सीमित बा. प्रतिनिधियन के नाम पता सरकार के ना दीहल कवनो मुद्दा नइखे जवना आधार पर संरक्षण खतम हो जाव.\nदेश के कानून मंत्री रविशंकर प्रसादो के इहे कहना बा कि जवन सोशल मीडिया अपना स्थानीय प्रतिनिधियन के जानकारी समय रहते नइखे दिहले ओकरा बीचवनिया होखे का नाम पर मिले वाला संरक्षण ना मिल पाई आ ऊ सोशल मीडिया सगरी पोस्ट खातिर जिम्मेदार मानल जाई.\nगाजियाबाद के एगो घटना पर सांप्रदायिक तनाव पैदा करे का आरोप में यूपी सरकार ट्वीटर आ अउरिओ कुछ प्रकाशनन पर मुकदमा दर्ज कर लिहले बिया आ अब न्यायालय से ई बात तय हो जाई कि का होखी एह मीडियन के ? आ देश के न्यायममूर्तियन का बारे में केहू दावा से ना कह सके कि ऊ कब कवन फैसला करीहें. अकसरहाँ त इहे देखे के मिलेला कि देशद्रोहियन आ दंगा आरोपियन ला कानून दोसर रुख अपनावेला बशर्ते आरोपी हिन्दूत्व समर्थक ना होखे. हिन्दुवन आ हिन्दूत्व समर्थकन ला एह अदालतन के रुख कुछ अलगे होखेला. बुझाला कि देश के संविधान के प्रावधान हिन्दुवन आ गैर हिन्दुवन ला फरक फरक होला.\nआ एह सब का पाछा बस एक कारण बा अरामजादा हिन्दुवन के बेवहार जे हिन्दू विरोधियन से सटल रहेलें.


चकिया में सड़क दुर्घटना में पाँच लोग के मौत – टटका खबर\nपूर्वी चम्पारण के चकिया थाना इलाका में मंगल का दिने एगो जीप पैदल जात एगो औरत आ ओकरा चार गो बेटा बेटियन के कचार दिहलसि. घटना राष्ट्रीय राजमार्ग 28 पर टोल प्लाजा के लगे भइल. दुर्घटना का बाद राजकली देवी, ओकर बेटी राधिका आ रूबी, अउर बेटा राहुल आ विकास के ओहिजे मौत हो गइल. मरे वाला परसौनी गाँव के रहलें आ एगो बियाह में शामिल हो के घरे लवटत रहलें. जीप जब्त क के ओकरा चालक के गिरफ्तार कर लिहल गइल बा.


बसपा के पूर्व मंत्री अशोक कुमार दोहरे भाजपा मे अइले – टटका खबर\nउत्तर प्रदेश के काबीना मंत्री रहल आ बसपा के नेता अशोक कुमार दोहरे काल्हु अपना सैकड़न समर्थकन साथे भाजपा मे शामिल हो गइले.\nई लोग भाजपा के प्रदेश कार्यालय मे प्रदेश उपाध्यक्ष शिव प्रताप शुक्ला का सोझा पार्टी के सदस्य बनल.\nएह मौका पर दोहरे कहलन कि भाजपे अकेला राष्ट्रवादी पार्टी बिया जे समाज के सगरी वर्ग के साथे लेके राष्ट्र के विकास कइल चाहत बिया. जबकि पहिले के बसपा सरकार विकास का नाम प पार्क बनवलसि आ भठियरपन से आपन विकास कइलसि.\nTags: दलबदल, बसपा, भाजपा\nअनेके जदयू नेता भाजपा मे शामिल भइले\nजदयू के विधायक रहल रविन्द्र यादव भाजपा मे अइले


पाखी के मिलल जन्म दिन के तोहफा – Anjoria\nजून 8, 2010 दाग, पाखी हेगडे\nसात जून के मुंबई का मलाड में एगो भव्य समारोह में भोजपुरिया दर्शकन के दिल के धड़कन आ स्टार अदाकारा पाखी हेगडे के सर्वश्रेष्ठ अदाकारा के पुरस्कार आज की आवाज प्रेस एण्ड मीडिया अवार्ड से सम्मानित कइल गइल. ऊ दिन पाखी के जन्मदिन रहे आ अपना जन्म दिनं पर मिलल एह सम्मान से अभिभूत पाखी हेगडे कहली कि अपना जन्मदिन पर मिलल एह शानदार उपहार से ऊ बहुत खुश बाड़ी.\nहालही में पाखी हेगडे के पाँचवा भोजपुरी फिल्म अवार्ड समारोह में सर्वश्रेष्ठ अदाकारा के सम्मान दिहल गइल रहे. सात जून के मिलल पुरस्कार पाखी के उनका फिल्म दाग में दमदार अभिनय खातिर दिहल गइल. एह मौका पर दारा सिंह, जरीना वहाब, मुकेश खन्ना, बिंदू दारा सिंह, आ तनीज करीमो के अलग अलग पुरस्कार से सम्मानित कइल गइल.\nहाल में रिलीज पाखी के फिल्म दाग बिहार में ब्लाकबस्टर साबित भइल बा. यूपी में शिवा सफलता के अलगे रिकार्ड बनवले जात बा. दाग में पाखी के अभिनय देख के पूरा समाज झकझोराइल महसूस करत बा.


(अतवार 18 सितम्बर)\nअतवार साँझआइल भूकंप का दौरान मचल भगदड़ से दरभंगा के वाहिदपुर में एक आदमी मरल. बख्तियारपुर में दिवाल गिरला से एगो औरत दबा के मरल. हरनौत में अइसहीं एगो बच्ची दबा के मर गइल. राज्य भर से गाछ गिरला, बिजली लाइन टूटला, छत गिरला, दिवाल में दरार पड़ला वगैरह के खबर आइल बा.\nसारण जिला में नया नया बनल एकमा नगर पंचायत के चुनाव अतवार का दिने शांति से करा लिहल गइल जवना में तिरपन फीसदी वोटर वोट डलले. अतवारे के राज्य में कई दोसरो जगहा खाली पड़ल वार्ड मे उपचुनाव करावल गइल, जइसे कि फुलवारी शरीफ, हाजीपुर, बांका, मुरलीगंज, सुपौल, भभुआ, आ डुमरा सीतामढ़ी में.\nविधान परिषद से बर्खास्त प्रेम कुमार मणि के आरोप बा कि उनुका के सभापति ताराकांत झा असंवैधानिक तरीका से निकलले बाड़े. जबकि जदयू अध्यक्ष वशिष्ठ नारायण सिंह के कहना बा कि प्रेम कुमार के पार्टी विरोधी हरकत का चलते निकालल गइल बा.\nभोजपुर में विशेष अभियान चला के पुलिस एक सौ इकतीस अपराधियन के गिरफ्तार कर लिहलसि.\nरोहतास का कोचस हाई स्कूल का नियरा एगो आदमी के कुछ अपराधी गोली मार के जान ले लिहले.


Kokdaur tradition disappearing Marriage Sweets interesting facts in Bhojpuri - Bhojpuri: गायब होत जाता कसार आ कोकड़ौर परंपरा – News18 हिंदी\nहमनी के भोजपुरिया समाज में बियाह- शादी में कुछ बड़ा स्वादिष्ट पारंपरिक मिठाई बनेली सन. ई मिठाई कौनो दोकान पर ना मिल सकेले. खाली बियाह-शादी के समय बनावल जाली सन. महानगरीय माहौल में एह मिठाइन के लेके बड़ा विचित्र परिस्थिति होत जाता. गांव- जवार में लगन के समय त एह मिठाइन के बनावे वाला कारीगरन के बड़ा मांग रहेला.\nLast Updated : December 07, 2021, 16:44 IST\nBhojpuri में पढ़ें- बलम कलकत्ता पहुंचि गए\nबाकिर महानगर में ओकनी के बनावे वालन के कमी होत जाता. एकर कारन बा कि अब रेडीमेड परंपरा प्रतिष्ठा पा गइल बिया. जौन मिठाई लीक से हटि के बाड़ी सन, आ एकदम बियाहे का घरी बनेली सन ओकनी के कारीगर महानगर में धीरे- धीरे कम होता लोग. ओही में एगो मिठाई बा कसार आ दोसरका कोकड़ौर. महानगर में त अब टिकरियो दुर्लभ होत जाता. टिकरी बेजोड़ मिठाई ह. एगो अउरी बात बा- अब शादी- बियाह के कलेवा भेजे के बा त लोग मिठाई के दोकान पर बोलि के बनवा लेता आ ऊ दोकानदारे छोट- छोट टोकरी में पैक करवा देता. टोकरी का ऊपर रंगीन कागज सटवा देता. पहिले ई कुल मिठाई हलुवाई बोला के घर पर बनत रहली ह सन. घर के लोग मिठाई अपना देख- रेख में बनवाई ताकि जहां मिठाई भेजाता ओइजा कौनो सिकाइत ना होखे. ई नवका परंपरा सुविधाजनक बा. कौनो परेशानी नइखे. बाकिर कुछ परंपरागत मिठाई लुप्त होखत जातारी सन.\nकसार त सभे जानता. बियाह का घरी लड़की के घर से वर का घरे भेजल जाला. मजाक में कसार का बीच में पांच रुपया, दस रुपया के सिक्का भी डाल दिहल जाला. जे कसार खाई ओकरा मुंह में ऊ सिक्का जाई. एही से वर के घर के लोग वधू के घर से आइल कसार सावधानी से खाला. शहर में रहे वाली नवका पीढ़ी के लोग ना जानत होई कि कसार कइसे बनेला. चाउर के पीसल आटा के कराही में भूंज के, ओकरा में घीव, चीनी, किसमिस, काजू वगैरह डालला का बाद तनी भूंजल मैदा भी डाल दिहल जाला. मैदा काहें? त मैदा कसार के चुरचुर सवाद वाला बना देला. एह मिश्रण के लड्डू बनावल जाला. एही लड्डू के नांव ह कसार. त अब महानगर के बायेन में कसार नइखे आवत. अब बायेन में रहता- खाझा, लड्डू, कहीं- कहीं बालूशाही आ टिकरी. गजा आ बालूशाही त अब बायेन में बहुते कम आवता. एकर माने अब लोग कसार बनवला से मुक्त होखे के चाहतारे. ई कुल मिठाई बड़ा धैर्य आ एकाग्रता से बनावल जाली सन. हो सकेला अब के लोगन में ऊ धैर्य ना होखे, जौन पुरनका लोगन में रहल ह. अब त लागता कि महानगर के भोजपुरिया लोग कसार भुलाइए जाई. कुछ लोग आशंका जतावता कि कहीं खाझा भी मत लुप्त हो जाउ. काहें से कि खाझा बनावे वाला कारीगर अब कम होत जातारे. अच्छा आधुनिक पीढ़ी कोकड़ौर- बुकवा ना जानत होखी.\nशादी में जब वर पक्ष वधू पक्ष का लगे बरात लेके जाला त अपना संगे वधू परिवार के देबे खातिर कोकड़ौर- बुकवा ले जाला. पहिले कोकड़ौर के बनावे के विधि सुनीं- पहिले बुनिया (बूंदी) बनावल जाला, ऊहे बुनिया जौना के लड्डू बनेला. फेर चाउर के भूंजल आटा लेके ओकरा में तनी चीनी आ बुनिया के डाल दिहल जाला. त ई हो गइल कोकड़ौर. मानल जाला कि कोकड़ौर खाइल बड़ा शुभ ह. घर के सबका तनी- तनी खा लेबे के चाहीं. अब महानगर में कोकड़ौर केहू बनावते नइखे. कोकड़ौर के जगह तरह- तरह के स्वादिष्ट मिठाई ले लेले बाड़ी सन. अच्छा बुकवा का ह? बुकवा एक तरह के उबटन ह. जौ के आटा में हल्दी डाल दिहल जाला. ओकर पेस्ट लगावल बड़ा शुभ मानल जाला. जौ के आटा में सोडियम आ मैंगनीज होला. सोडियम हमनी के शरीर के मेटाबोलिज्म संतुलित करेला आ हड्डी खातिर भी लाभदायक ह. मैंगनीज से शरीर के कौनो अंग में भइल सूजन दूर होला. एकरा अलावा मैंगनीज मांसपेशियन के दर्द दूर करेला, कैंसर कोशिका के नष्ट करेला.\nत ई उबटन जरूरे फायदा करत होई. तबे वर पक्ष का घर से वधू पक्ष के घरे भेजे के परंपरा बा. अब रहल हल्दी त एकर गुन त सभे जानता. हल्दी हमनी के शरीर के इम्युनिटी (रोग प्रतिरोधक क्षमता) बढ़ावेले हल्दी के कारन हमनी के शरीर में संक्रामक बीमारी ना होली सन. हल्दी में वात आ कफ दोष के कम करे वाला गुण होला. पुरान मान्यता बा कि हल्दी शरीर में खून बढ़ावे में मदद करेले. पहिले आयुर्वेद के डाक्टर लोग सुगर (डायबिटीज) के मरीज के हल्दी सेवन बढ़ावे के कहत रहल ह लोग.\nअब रउरा पूछ सकेनी कि बालूशाही आ गजा नियर मिठाई त मैदा से बनेली सन. एकनी में त कौनो पोषक तत्व नइखे. त ई काहें बियाह में बनेली सन? त कुछ परंपरा अइसन बाड़ी सन जौन मनुष्य के स्वाद पर आधारित बाड़ी सन. जइसे पूड़ी वाला भोज में बुनिया. ढेर लोग पूड़ी- तरकारी आ बुनिया के चरम आनंददायी मानेला. स्वाद के जीवन के आधार माने वाला लोगन के कहनाम बा कि एकरा में हमनी के स्वास्थ्य के तत्व ना खोजेके चाहीं. काहें से कि बूढ़ आदमी त तनी मानियो जाई, नौजवान एकरा से परहेज ना क सकेलन स. त एकरा में अच्छा ईहे कहाई कि हमनी का महटिया जाईं जा. त स्वाद के जीवन आधार माने वाला लोगन के बात मानल भा ना मानल रउरा ऊपर निर्भर करता.\nअब कुछ लोग कहता कि हर चीजे रेडीमेड होता त अब टिकरी- खाझा के भी हटा के कौनो दोसर सूखा मिठाई भेजे के परंपरा शुरू होखेके चाहीं. त बियाह वाला लड्डू- टिकरी के सवाद आ मिठाई के दोकान पर बने वाला लड्डू- टिकरी के सवाद में अंतर होइए जाला. रउरा खाइब त एकर प्रमाण मिल जाई. बाकिर संकट ई बा कि एकरा के बनावे वाला मिस्त्री/कारीगर कम होत जातारे सन. हम त कोलकाता में एह मिठाई के बनावे वालन के खोज के थाकत रहनी. तले अचानके एगो बिहार के कारीगर मिल गउवे. तब जाके खाझा आ टिकरी बनुए. मिठाई का दोकान पर खाझा बनववला पर ढेर महंग परत रहुए. त हमनी के परंपरा जारी राखे खातिर एह कुल मिठइयन के अपना मीनू में जरूर राखे के चाहीं. आरे साल भर में कबो- कबो त खाए के बा. अचानक चुरचुर खाझा खाके केकरा आनंद ना आई? घर के चूल्हा पर बनल टिकरी आ कसार केकरा अच्छा ना लागी? चिंता के बात ई बा कि नवकी पीढ़ी एकरा बारे में गंभीरता से सोचे के तेयार नइखे. नवका पीढ़ी जौन चीज सहज- सुलभ बा, ओही के महत्व देता. त जब तक ले हमनी के पुरान परंपरा निबाह सकेनी जा, निबाहीं जा.\n(विनय बिहारी सिंह वरिष्ठ पत्रकार हैं, आलेख में लिखे विचार उनके निजी हैं.)


देवरिया के एएसपी के हटा दिहल गइल. – टटका खबर\nदेवरिया के एएसपी के हटा दिहल गइल.\nबलात्कार के शिकायत करे आइल एगो महिला पर फूहड़ टिप्पणी करे वाला देवरिया एएसपी के ओहिजा से हटा दिहल गइल बा. उनुका एह बयान ला राज्य के पुलिस महानिदेशक खुदे माफी मँगलन. अब कानपुर सीबीसीआईडी में तैनात डी एन द्विवेदी के देवरिया के एएसपी बनावल गइल बा.


टटका खबर : अतवार,2अगस्त 2015 (अबेर) – टटका खबर\nटटका खबर : अतवार,2अगस्त 2015 (अबेर)\n1 अगस्त का दिने वाराणसी के मानमहल मंदिर में टूरिज्म प्रदर्शनी के उद्घाटन करत केन्द्र में संस्कृति राज्यमंत्री डा. महेश शर्मा\nअझुराइल संसद के सरिहावे के कोशिश में पलीता लगावे का कोशिश में कांग्रेस अतवारे से लाग गइल. काल्हु सोमार का दिने पहिले सोनिया अपना गोल के बइठक क के आपन राय बतइहें जवना का बाद कांग्रेस तय करी कि सगरी गोल के बइठक में शामिल होखे कि ना. कांग्रेस अबहियों जिदियाइल बिया कि बिना इस्तीफा दिअवले सरकार से कवनो चरचा ना होखी जबकि भाजपा के कहना बा विपक्ष बिघिन डाले वाला रवैया अपना लिहले बावे जवन देश खातिर नुकसानदेह साबित होखत बा.\nयूपी के मुख्यमंत्री अखिलेश यादव चाहत बाड़न कि भारतीय लघु उद्योग विकास बैंक (सिडबी) के मुख्यालय लखनउए में बना दीहल जाव जेहसे यूपी आ अगल बगल के राज्यन में लघु उद्योग लगावे में सहुलियत होखो. एह बाबत ऊ एगो चिट्ठी लिखले बाड़न पीएम मोदी का लगे. लिखले बाड़न कि सिडबी के जवन विभाग मुंबई चल गइल बा तवनियो के लखनऊ वापिस ले आवल जाव आ एकरा प्रबन्ध निर्देशको के कार्यालय एहिजे राखल जाव.\nबिहार विधानसभा चुनाव के तइयारी में लागल चुनाव आयोग के दौरा7आ 8 अगस्त के होखे जा रहल बा. मुख्य चुनाव आयुक्त के दल बिहार दौरा पर आवे वाला बा आ पटना का साथही मुजफ्फरपुर आ भागलोपुर के दौरा कर सकेला आ राजनीतिक गोलन से बतिया के चुनाव के रुपरेखा बनावे के काम करी. कहल जात बा कि तारीख के एलान अगस्ते महीना में कइल जा सकेला. दिवाली आ छठ पर्व देखत चुनाव ओकरा पहिलहीं खतम कर लेबे के प्लान बा चुनाव आयोग के.\nबिहारी बाबू के बकर बकर के कारण खोजे में लागल लोग के कहना बा कि ऊ चाहत बाड़न कि उनुका मेहरारू पूनम सिन्हा के विधानसभा चुनाव के टिकट दीहल जाव. बिहारी बाबू के लालसा देखत जदयू उनुका सोझा दाना फेंके में लागल बा काहे कि भाजपा में उनुकर साध पूरा होखे के कवनो उमेद नइखे.\nमानसून का चलते देश का बाकी हिस्सा में भलही बाढ़ का चलते जनजीवन परेशान बा बाकिर उत्तर प्रदेश में काम लायक बरखा ना होखला का चलते कुछ इलाकन में सूखा त कुछ इलाकन में बाढ़ के बिपदा आवे के अनेसा बन गइल बा. गुजरात में बरखा का चलते पचास से अधिका लोग मरल बा आ ओकरा सबले बेसी नुकसान भइल बा. पश्चिम बंगाल में 48 लोग के मरे के खबर बा. हिमाचल प्रदेश आ उत्‍तराखंड में जमीन धँसला आ पहाड़ खसकला का चलते कई जगह रास्ता बन्द हो गइल बा. राजस्थानो में बहुते नुकसान भइल बा आ यूपी आ बिहारो में अनेके नदियन में पानी उफान मारत बा आ कई जगहा खतरा का निशान से उपर बहत बाड़ी सँ नदी. मणिपुर के पाँच गो जिला में बहुते तबाही होखे के खबर बा.\nपटना-मुम्बई सुविधा एक्सप्रेस अब हप्ता में दू दिन चलावल जाई. एह ट्रेन के पटना से अतवार आ बुध का दिने आ मुंबई से मंगल आ शुक का दिने चलावल जाई. अब एकरा में स्लीपरो कोच लगावल जाई.\nसासाराम जिले के शिक्षा विभाग के जिला कार्यक्रम पदाधिकारी, स्थापना कार्यालय में अतवार का सबेरे आग लाग गइल जवना से बहुते कागजात जर के राख हो गइल बा. पुलिस के कहना बा कि अबले पता नइखे चलल कि आग लागल कइसे.\nपटना के शास्त्री नगर थाना क्षेत्र के हनुमान मंदिर का लगे से पुलिस गोरखपुर निवासी एगो अपराधी के असलहा का साथे गिरफ्तार कर लिहले बियाा.\nमुंबई क्रिकेट एसोसिएशन अभिनेता शाहरुख खान पर वानखेड़े स्टेडियम में घुसे पर लगावल रोक हटा लिहलसि. उनुका पर पाँच बरीस खातिर रोक लगावल गइल रहुवे काहे कि आपन हनक बनावे खातिर साल 2012 में ऊ ओहिजा के कर्मचारियन आ सुरक्षा में लागल लोग से अझुरा गइल रहलन. बाकिर बाद में शाहरुख के नीमन बेवहार से खुश हो के एसोसिएशन उनुका पर लगावल रोक समय से कई बरीस पहिलहीं हटा लिहले बावे.\nभारत के जोशना चिनप्‍पा विक्‍टोरिया ओपन स्‍क्‍वाश टूर्नामेंट मेलबर्न में खेलल फाइनल में डेनमार्क के लाइन हैनसेन के हराके खिताब हासिल क लिहली. ओने भारतीय महिला टीम डेनमार्क के कोपनहेगन में होखत विश्‍व तीरंदाजी चैंपियनशिप में रजत पदक हासिल कइलसि जब ओकरा के फाइनल मुकाबला में रुस के टीम हरा दिहलसि.\nभूमि अधिग्रहण विधेयक पर विचार करत संसद के तीस सदस्‍यन वाली संयुक्‍त समिति फेरू आपन रिपोर्ट समय पर ना दे पाई आ एह चलते लोकसभा में फेरू निहोरा करी कि ओकरा के सात अगस्त तक के समय दीहल जाव.\nदुनिया के बाजार मे कच्चा तेल के गिरत दाम के फायदा देश के लोग के नइखे मिल पावत काहे कि एहिजा ओकरा पर बहुते टैक्स लाद दीहल गइल बा. एगो हिसाब लगा के बतावल गइल बा कि इंडियन आयल कंपनी रिफाइनरी से 29.41 रुपिया हर लीटर के दाम देके खरीदेले आ अपना डीलरन के 31.82 रुपिया का हिसाब से दे देले. बाकिर ओहिजा इहे तेल लगातार गिरावट का बादो 66.47 रुपिया से अधिका पड़त. राज्यो सरकार ना चाहऽ सँ कि एह दुधारु गाय के बिसुके दीहल जाव.\nपाकिस्तान के प्रधानमंत्री नवाज शरीफ के परिवार समेत मारे के योजना अतवार का दिने सफल ना हो सकल. उनुका काफिला में अचके में एगो कार घुस आइल आ शरीफ वाली कार के टक्कर मारे के कोशिश कइलसि बाकिर सुरक्षा वाले एकरा के विफल करा दिहलें आ ड्राइवर के गिरफ्तार क के ओकरा से पूछताछ होखत बा. ओह गाड़ी के नंबर प्लेट फर्जी मिलल बा.\nआजादी का समय हिन्दुस्तान छोड़ के अपना मजहबी मुल्क पाकिस्तान जाए वाला लोग के आजु ले पाकिस्तान में इज्जत ना मिलल आ ओह लोग के रोजे कवनो ना कवनो मुसीबत झेले के पड़ेला. बाकिर एकरो दोष ई मुहाजिर हिन्दुस्ताने पर लगावत बाड़े कि हिन्दुस्तान ओह लोग के बचावे नइखे आवत. अरे, जब हिन्दुस्तान छोड़ के पाकिस्तान जात रहलऽ तहिया ना सोचलऽ कि हिन्दुस्तान तोहर देश ह त अब हिन्दुस्तान के का पड़ल बा कि तोहरा लोग के फटला में आपन गोड़ फँसावे! जस करनी तस भोगहु तापा, नरक जात नर क्यों पछताता!\nअतवार का दिने पाकिस्तान अपना जेल में बंद तीन गो नाबालिग समेत 163 गो मछुआरन के रिहा क दिहलसि. एह लोग के सोमार का दिने बाघा सीमा पर हिन्दुस्तान के सँउप दीहल जाई. एकरा के पिछला दिने रुस का उफा में भइल बातचीत का चलते भइल बतावल जात बा.\nबरखा आ बाढ़ का चलते पाकिस्तानो से तबाही के खबर बा आ ओहिजा 109 लोग के जान जाए के खबर बा. एने म्यांमार के चार इलाका में बाढ़ का चलते आपात स्थिति के एलान हो गइल बा.\nTags: News in Bhojpuri, टटका खबर, नवाज शरीफ, पाकिस्तान, भोजपुरी में खबर.


भोजपुरी में पढ़ें: बिग बास में आम्रपाली दुबे के हालि निरहुआ आ खेसारी जइसन ना होखे के चाहीं | ambedkar-nagar-uttar-pradesh - News in Hindi - First Eye News\nHome उत्तर प्रदेश भोजपुरी में पढ़ें: बिग बास में आम्रपाली दुबे के हालि निरहुआ आ...\nभोजपुरी में पढ़ें: बिग बास में आम्रपाली दुबे के हालि निरहुआ आ खेसारी जइसन ना होखे के चाहीं | ambedkar-nagar-uttar-pradesh – News in Hindi\nभोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइलकहे के त स्वेता तिवारी बिग बास के विनर तक भईल बाड़ी आ रस्मि देसाइओ ढेर दिन तक बिग बास के घर में रहल बाड़ी, बाकिर अइसन तब भइल बा जब ई दूनो लोग हिंदी के दुनिया में अपना गोड़ जामा ले ले बा. ए दूनों में से केहु के भोजपुरी के पहचान के चलते ऊंहा सोहरत नइखे मिलल. कवनो जामाना में स्वेता तिवारी आ रस्मी देसाई भोजपुरी फिलिम में खूबे काम आ नाम कइले रहली लोग, बाकिर जब बिग बास पहुंचली त ओ लोग पर से खांटी भोजपुरी कालाकार के ठाप्पा मिचकरि गइल रहे.\nअभी ले ‘बस जिनिगी झंड बा, फिर भी घमंड बा’ वाले रवि किसने एगो बाड़े जे बिग बास में ‘सेकंड रनर अप’ तक पहुंचि पावेवाला काहाले. रवि किसन बिग बास के पहलिके सीजन में ओकरा घरे गइल रहले. ए घरि त रवि किसन गोरखपुर से एमपी हो गइल बाड़े. मनोजो तिवारी अब दोसारका बेरि दिली से एमपी के चुनाव जीतले बाड़े.\nआम्रपाली दुबे के ए घरी निरहुआ के साथे एगो गाना खूबे हिट होखता – ‘करेला मन की पट जाई’. भोजपुरी फिल्म ‘आसिक आवारा’ के ए गाना के बोल प्यारे लाल यादव लिखले बाड़े आ निरहुआ आ कल्पना मिलि के गवले बा लोग.\nआम्रपाली दुबे के एगो डांसो बीडिओ भी खूबे वाइरल भइल बा. ए बीडिओ में आम्रपाली दुबे एगो गांव में बाड़ी आ निरहुआ के दुलहिन बनल बाड़ी. एहि बीचे पवन सिंह के गाना ‘लालीपाप लागेलू…’ बाजता आ कान में आवाज पड़ते आम्रपाली दूबे कूदि कूदि के लापालप नाचे लाग तारी.\nबाड़ा ताजुब के बात बा कि भोजपुरी इलाका के लोग देस के प्रधानमंत्री तक बनि जाता. प्रधानमंत्री चंद्रसेखर बलिये के रहले आ अबहिओं मनोज तिवारी आ रवि किसन संसद में बड़ले बा लोग. निरहुआ आजमगढ़ से अखिलेस यादव से हारि गइले ना त ऊहो नेता हो गइल रहिते – बाकिर का बात बा कि बिग बास जइसन रियल्टी सो में पहुंचाला के बाद भोजपुरी स्टार लोग गाबाड़ा जाता.


वीर मराठा के स्वागत करे फूल माला लेके आवे के गोहार लगवलें मनोज तिवारी – Anjoria\nभोजपुरी मेगा स्टार मनोज तिवारी लोगन से गोहार लगवले बाड़ें कि सभे ’वीर मराठा’ टीम के अगवानी करे खातिर 24 फरवरी के कम से कम एगो फूल लेके जरूर आवसु. ‘वीर मराठा’ 24 फरवरी के सेलिब्रेटी क्रिकेट लीग के रांची में होखे वाला मैच ‘भोजपुरी दबंग’ टीम संगे खेली. मनोज तिवारी कहलन कि एह बाबत ऊ बिहार के औरंगाबाद, पटना आ छपरा में एकर बइठक कइले बाड़े. कहलन कि कोच्चि में ‘केरल स्ट्राईकर्स’ के खिलाफ मैच के दौरान सत्तर हजार लोग ’भोजपुरी दबंग’ के स्वागत कइल आ अब हमनिओ के ओही उत्साह से ‘वीर मराठा’ के अभिवादन करे के बा.\nमनोज तिवारी के उम्मीद बा कि समृद्ध भोजपुरी कला, संस्कृति आ मीठ बोली के लोकप्रिय बनावे में सीसीएल कारगर साबित हो सकेला. इहे सोच के क्रिकेट के भोजपुरी के लोकप्रिय बनावे के माध्यम के रूप में चुनलें काहे कि एह खेल के लाखो लोग देखेला,


टटका खबर, कवनो खबर छूटे ना. 13 अगस्त, शनिचर – टटका खबर\nएजबेस्टन टेस्ट मैच में भारतीय क्रिकेट टीम एक पारी आ 242 रन से हार गइल जवना का बाद ओकर टेस्ट के नंबर वन टीम होखे के रुतबो छीना गइल बा. अब क्रिकेट कंट्रोल बोर्ड टीम के शर्मनाक प्रदर्शन का बाद जिम्मेदार लोग पर कार्रवाई करे के मन बनावत बा जवना मे फ्लेचर पर कवनो कार्रवाई हो सकेला.\nदेश भर में आजु रक्षा बन्धन पर्व मनावल जा रहल बा. एह अवसर पर अँजोरिया परिवार के सगरी पाठिका पाठकन के शुभकामना.\nआंध्र प्रदेश अउर पंजाब सरकार प्रकाश झा के फिल्म ‘आरक्षण’ पर लगावल प्रतिबंध शनिचर का दिने हटा लिहले जवना का बाद दुपहर बाद दुनु राज्य में फिल्म देखावल जा रहल बा. अब खाली यूपी में प्रतिबंध लागल बा.\nसामाजिक संगठन के सदस्य आ वरिष्ठ वकील शांति भूषण कहले बाड़े कि अन्ना हजारे के 16 अगस्त से होखे वाला आमरण अनशन का बारे में दिल्ली पुलिस के शर्त मंजूर करे लायक नइखे काहे कि ऊ शर्त संवैधानिक नइखी सँ. दिल्ली पुलिस कहले बिया कि अन्ना आ उनुकर साथी तीन दिन से बेसी अनशन ना करीहें आ ओहिजा पाँच हजार से बेसी लोग ना जुटी.\nबिहार की बदहाली खातिर लालू जिम्मेदार : आईएएस अधिकारी\nकांग्रेस अमेरिकी विदेश विभाग के प्रवक्ता के ओह बयान पर आपत्ति जतवले बिया में जवना में ऊ उमेद जाहिर कइले रहले कि सामाजिक कार्यकर्ता अन्ना हजारे के अनशन का दौरान भारत शांतिपूर्ण प्रदर्शनकारियन से लोकतांत्रिक तरीका से निपटी.\nबिहार में भारतीय जनता पार्टी विधायक विक्रम कुंवर के कवनो आदमी फोन कर के जान से मारे के धमकी दिहले बा.\nकस्टम अधिकारी पूर्वी चंपारण का छपवा चौक का लगे चाइनीज लहसुन लादल एगो ट्रक के जब्त कइले बाकिर ओकरा के मोतिहारी ले जाये का रास्ता में तस्कर हमला कर के ट्रक छोड़ा लिहले आ ले के भाग गइले.\nसमस्तीपुर रेल अस्पताल में इलाज का दौरान एगो कर्मचारी कुमोद सिंह के मौत का बाद नाराज रेल कर्मी अस्पताल का सौझा धरना प्रदर्शन कइले.\nपूर्वी चंपारण के घोड़ासहन में एगो व्यवसायी के गोली मार के हत्या कर दिहल गइल.\nछपरा के रामजयपाल कॉलेज में नाम लिखावे आइल छात्र का लगे फर्जी दस्तावेज मिलल का बाद ओकरा के गिरफ्तार कर लिहल गइल बा.\nसिवान का एगो अदालत में साल तिरासी में टिकरी गाँव में जीरादेई के विधायक रहल राजाराम चौधरी के हत्या का मामिला में महाबीर कुर्मी आ सगीर आलम के उमिर कैद के सजा सुनावल गइल.\nपूर्वी चंपारण के श्यामपुर बाजार में एगो व्यवसायी से रंगदारी माँगे वाला मुस्लिम मियाँ समेत दू गो अपराधियन के गिरफ्तार कर लिहल गइल.\nबिहार के बक्सर जिला में नया भोजपुर आउट पोस्ट इलाका में शनिचर का सबेरे राजस्थान में तैनात केंद्रीय औद्योगिक सुरक्षा बल (सीआईएसएफ) के एगो जवान जहर खा के जान दे दिहले बावे.\nइलाहाबाद के फाफामऊ से बलिया तक ले हर जगहा गंगा नदी उफनाइल जात बिया. बनारस में खतरा का नजदीक बहत बाड़ी त दोआब में लोग तबाह हो रहल बा. घाघरा नदी अबहियो कई जगहा खतरा का निशान का उपर बहत बिया. शारदा नदी के जलस्तर घटे लागल बा.\nमुरादाबाद के कर्फ्यू वाला इलाका में हालात तेजी से सुधरत बा. शुक का दिने कर्फ्यू में चार घंटा के छूत दिहल गइल.\nछत्तीसगढ़ के दंतेवाड़ा जिला के चिकपाल गांव के प्रधान के हत्या का खिलाफ लोग के नाराजगी बढ़ल जात बा जवना चलते ओहिजा अर्धसैनिक बल तैनात कर दिहल गइल बा.\nझारखण्ड के विधानसभा अध्यक्ष सी.पी. सिंह के सिर्फ चार दिन में 1.69 लाख रुपये के पोस्ट-पेड मोबाइल बिल मिलल बा जवना के जाँच ऊ केंद्रीय जांच ब्यूरो (सीबीआई) से करावे के मांग कइले बाड़न.\nकेरल माकपा के राज्य सचिव पिनाराई विजयन एह बाति से इंकार कइले बाड़न कि राज्य इकाई पार्टी के अनुशासन लाँघे के आरोप पूर्व मुख्यमंत्री वी.एस. अच्युतानंदन पर लगवले बिया.\nस्वतंत्रता दिवस पर सुरक्षा व्यवस्था मजूबत करे खातिर लाल किला के अगल बगल का मकान का छतन पर पुलिस के निशानेबाजन के तैनाती भइल बा.\nअन्ना हजारे शनिचर के कहलन कि नागरिक अधिकारन के हनन करे वाली केंद्र सरकार कवना मुंह से स्वतंत्रता दिवस पर 15 अगस्त के लाल किले से तिरंगा फहराई. इहो कहलन कि प्रतिबंध का बावजूद ऊ अनशन करीहे आ गिरफ्तारी का बाद जेलो में उनुकर अनशन जारी रही.\nअसम के गोलाघाट जिला में शनिचर साँझ विद्रोहियन का अंधाधुंध फायरिंग में एक आदमी के मौत हो गइल आ चार आदमी घवाहिल हो गइले. ओने सुरक्षा बल का छापामारी में गुवाहाटी में तीन गो विद्रोही गिरफ्तार भइले.\nसख्त लोकपाल विधेयक खातिर अन्ना हजारे के 16 अगस्त से होखे वाला अनशन में मध्य पूर्व के 25 अनिवासी भारतीयन के एगो समूहो शामिल होगई.\nस्वतंत्रता दिवस के मद्देनजर जम्मू कश्मीर में परेड स्थल अउर पूरा राज्य में सुरक्षा के चाक-चौबंद इंतजाम खातिर आधुनिक उपकरण के मदद लिहल जात बा आ सुरक्षाकमियन के मुस्तैद कर दिहल गइल बा.\nअन्ना हजारे दिल्ली पुलिस के लगावल प्रतिबंधन से नाराज होके प्रधानमंत्री मनमोहन सिंह के चिट्ठी लिखले बाड़े कि जनता के लोकतांत्रिक मौलिक अधिकार के हनन कइल जा रहल बा.\nअभिनेता से नेता बने के. चिरंजीवी 20 अगस्त के सत्ताधारी कांग्रेस पार्टी के सदस्य बन जइहे. ऊ अपना प्रजा राज्यम पार्टी के कांग्रेस में मिला दिहले बाड़न.\nझांसी के रानी लक्ष्मीबाई 1857 के पहिला स्वतंत्रता संग्राम में बांदा के नवाब अली बहादुर के राखी बांध के फिरंगी सेना का खिलाफ मदद मँगले रही.\nहिमाचल प्रदेश में आजु शनिचर का दिने एह मौसम के पहिलका बर्फबारी भइल.\nझारखण्ड के देवघर स्थित बाबा वैद्यनाथ धाम मंदिर में सावन महीना के अंतिम दिन ‘पूर्णिमा’ के सबेरही से शिवभक्तन के जनसैलाब उमड़ पड़ल.\nओडिशा सरकार राज्य के तीन गो मेडिकल कॉलेज अस्पतालन के चिकित्सकन के छुट्टी डेंगू के बढ़त मामला देख के रद्द कर दिहले बिया.\nगुजरात सरकार शनिचर का दिने आईपीएस अधिकारी, राहुल शर्मा के 2002 के गुजरात दंगा के जांच करत नानावटी-मेहता आयोग आ अदालतन में सरकार से पूछले बिना गवाही देबे के आरोप पत्र भेजले बिया.\n‘अन्ना के अनशन पर अमेरिकी टिप्पणी में गलत का बा ?’ प्रसिद्ध वकील प्रशांत भूषण के कहना बा कि यदि कवनो देश अपना नागरिकन के अधिकारन के उल्लंघन करऽता त दुनिया के हर देश के ई शरम बनऽता कि ऊ ओह देश के टोके.\nभारतीय पुलिस सेवा (आईपीएस) के एगो वरिष्ठ अधिकारी राहुल शर्मा का खिलाफ आजु शनिचर का दिने आरोप पत्र दाखिल कर दिहल गइल. राहुल शर्मा सरकार से अनुमति लिहला बिना 2002 के गुजरात दंगा के जांच करत नानावटी-मेहता आयोग के सूचना मुहैया कइले रहले.\nकिसान रैली पर गोली चलावे के मामिला में राष्ट्रीय मानवाधिकार आयोग पुणे के पुलिस आयुक्त के नोटिस जारी कइले बावे. एह गोलीबारी में कम से कम तीन लोग मर गइल रहे. विधानोसभा में शुक का दिने एह घटना पर विपक्षी विधायक हल्ला मचवले.\nदागी सांसदन का खिलाफ दायर ओह याचिका के सर्वोच्च अदालत खारिज कर दिहलसि जवना में सरकार के ई निर्देश देबे के मांग कइल गइल रहे कि ऊ राष्ट्रपति के लोकसभा के ओह 154 सदस्यन के निलम्बित करे के संस्तुति भेजे, जवना लोग पर आरोप ना भा जिनका खिलाफ प्रथम सूचना रिपोर्ट (एफआईआर) दर्ज बावे.\nगुजरात मामिला पर कांग्रेस अउर भाजपा में तनातनी.\nनेपाल पुलिस के तत्परता से सऊदी अरब में कामकरत भारतीय नासिर अहमद बाबा के रकम वापस मिल गइल बा जवन एगो नेपाली नागरिक ईश्वरी थापा इंटरनेट का जरिये हड़प लिहले रहुवे.\nब्रिटेन के प्रधानमंत्री डेविड कैमरन लंदन आ बाकी शहरन में पसरल अशांति खरम करे खातिर न्यूयार्क आ लॉस एंजिल्स के पूर्व पुलिस प्रमुख के कुछ समय खातिर आपन अपराध सलाहकार बने के कहले बाड़े.\nपाकिस्तान से राजनीतिक दलन के 20 सदस् वाला एगो संसदीय शिष्टमंडल भारतीय सांसदन से भेंट करे अगिला हफ्ता नई दिल्ली के दौरा करी.\nचेन्नई के अमेरिकी वाणिज्य दूतावास में उप वाणिज्यदूत मौरीन चाओ अपना ओह बाति खातिर अफसोस जाहिर कइले बाड़ी जवना में ऊ कहले रही कि ऊ कवनो तमिल का तरह गंदा आ करिया बन गइली.\nपाकिस्तान में 150 साल पुरान ओह राजनीतिक नियम के बदल दिहल गइल बा जवना में पख्तून बहुल कबायली इलाकन में प्रशासन अपराधियन आ ओकनी के रिश्तेदारन के मकान ढहवा सकत रहे.\nपाकिस्तान में एगो मुअल लड़िका के लीवर 40 साल के आदमी का देह में सफलता से प्रत्यारोपित कइल गइल बा. सड़क दुर्घटना में घायल सोरह साल के मोहम्मद अरसलान के मौत बियफे का दिने अस्पताल में हो घइल रहे.\nअमेरिका के एगो अदालत 11 गो औरतन के हत्या करे वाला सिरियल किलर के शुक का दिने मौत के सजा सुनवलसि.\nदेश के खराब माली हालात का बीचे जनता में भरोसा जगावे खातिर अमेरिकी राष्ट्रपति बराक ओबामा सोमार से तीन दिन बस से घूम के लोग से भेंट करीहे.\nपाकिस्तान का लाहौर शहर में शनिचर सबेरे एगो अमेरिकी नागरिक के कुछ नामालूम लोग उठा ले गइल बा.\nनेपाल के पश्चिमी परबत जिले में एगो आदमी अपना दू गो बेटियन के पानी में डुबा के मार दिहलसि.\nरूस शुक का दिने लीबिया के खिलाफ सुरक्षा परिषद से अंतर्राष्ट्रीय सैन्य कार्रवाई के अनुमति दिहला के समर्थन कइले बावे.\nदक्षिण पूर्वी एशिया के 10 देशन के संगठन आसियान का साथ समझौता का दायरा में सरकार वस्तुअन के कारोबार का साथे निवेश अउर सेवो क्षेत्र शामिल करल चाहत बिया.\nरूस की विमान निर्माता कम्पनी मिग एह साल का आखिर ले भारतीय नौसेना के पांच गो मिग-29 के/केयूबी लड़ाकू विमान के आपूर्ति करी जवना के आर्डर साल 2004 में दिहल गइल रहे.\nरिलायंस कैपिटल मौजूदा कारोबारी साल का पहिला तिमाही में पिछला साल के एही अवधि से 18 फीसदी बेसी रहल.\nमहंगाई आ रमजान का चलते अबकी के स्वतंत्रता दिवस का समय पतंग के बिक्री बहुते कम होत बा.\nदेश के विदेशी पूंजी भंडार पांच अगस्त के खतम भइल हफ्ता मे पिछला हफ्ता का बनिस्बत 1.86 अरब डॉलर घट गइल.\nसरकारी स्वामित्व वाली नेशनल एल्युमिनियम कम्पनी लिमिटेड (नाल्को) चालू वित्त वर्ष का पहिला तिमाही में शुद्ध लाभ में 32 प्रतिशत के बढ़ोतरी दर्ज करवले बिया.\nउत्पादन का मामिला में दुनिया के सबले बड़हन कोयला खनन कम्पनी, कोल इंडिया चालू वित्त वर्ष का पहली तिमाही में पिछला साल का बनिस्बत 64 प्रतिशत बढ़ोतरी दर्ज करवले बिया.\nपटना सहित बिहार के सिनेमाघरन में फिल्म ‘आरक्षण’ देखे खातिर बड़हन उमड़त बा. दर्शकन के एह फिल्म में विवाद लायक कवनो बाते नइखे लउकत. बाकिर लालू प्रसाद के राजद फिल्म के कुछ संवादन पर आपत्ति जतवले बिया.\nबिआह आ महतारी बने के सुख उठवला का बाद अब पाँच साल का अंतराल का बाद करिश्मा कपूर ‘डेंजरस इश्क’ फिल्म से अभिनय का मैदान में फेर से उतरल बाड़ी बाकिर एकरा के ऊ वापसी नइखी कहल चाहत.\nसंजय दत्त फेरु अपना देह पर एगो नया गोदना गोदववले बाड़न. अब उनुका देह पर आठ गो गोदना बन गइल बा.\nअभिनेत्री अउर गायिका रोजीलिन सांचेज शुक का दिने ट्विट कइले बाड़ी कि ऊ पेट से बाड़ी आ अपना पहिला बच्चा के जनम देबे वाली बाड़ी.\nअभिनेता राजीव खंडेलवाल के कहना बा कि उनुकर आवे वाली फिल्म ‘साउंडट्रैक’ के कहानी बहुत कुछ उनुका अपना जिनिगी से मिलत जुलत बावे.\nविश्व बैडमिंटन चैम्पियनशिप के महिला एकल वर्ग के क्वार्टर फाइनल में भारत के सायना नेहवाल के हरावे वाली चीनी खिलाड़ी जिन वांग दोसर मैच हरला का बाद खिताब का दौड़ से बाहर हो गइल बाड़ी.\nभारतीय क्रिकेट टीम के कप्तान रहल सौरव गांगुली के कहना बा कि अब मान लेबे के चाहीं कि भारतीय टीम मौजूदा टेस्ट श्रृंखला में बेहद साधारण प्रदर्शन कइले बिया.\nब्रिटेन का राजधानी लंदन में होखे जा रहल साल 2012 ओलम्पिक खेल से पहिले ओलम्पिक मशाल के दीदार पाकिस्तानी जनता ना कर पाई काहे कि ओलम्पिक समिति सुरक्षा कारण बतावत मशाल पाकिस्तान ना भेजी.\nइंग्लिश क्रिकेट टीम के सलामी बल्लेबाज एलिस्टर कुक के अफसोस रहि गइल कि एजबेस्टन में 294 रन के शानदार पारी खेलले बाकिर आपन पहिला तिहरा शतक ना बना पवले.\nअमेरिका के अनुभवी महिला टेनिस खिलाड़ी सेरेना विलियम्स डब्ल्यूटीए रोजर्स कप टूर्नामेंट का सेमीफाइनल में पहुंच गइल बाड़ी, अब उनुकर मुकाबिला विश्व के चउथा वरीयता वाली खिलाड़ी बेलारूस के विक्टोरिया अजारेंका से होखी.\nबेहतरीन फॉर्म में चलत विश्व के माथ वरीयता वाला सर्बियाई टेनिस खिलाड़ी नोवाक जोकोविक एटीपी मांट्रियल मास्टर्स टूर्नामेंट के सेमीफाइनल में आ गइले. मौजूदा सत्र में जोकोविक के ई 51वां जीत रहल.\nइंग्लिश क्रिकेट टीम के खिलाड़ी रहल डेविड लॉयड के कहना बा कि विकेट के पीछे कप्तान महेंद्र सिंह धौनी के हारल थाकल लउकल मौजूदा भारतीय टीम के चरित्र अउर हालात के हाल बयां करत बा.\nएजबेस्टन टेस्ट : हार अउर श्रृंखले ना, ताजो बचावल मुश्किल भइल. तीसरा टेस्ट मैच में भारत का सोझा पारी से हार के खतरा खड़ा बा आ बांचे के कवनो राह नइखे लउकत.एकरा बाद ओकरा से नम्बर वन टेस्ट टीम के ताज छीन लिहल जाई.\nभारत के रोहन बोपन्ना आ उनुका पाकिस्तानी जोड़ीदार एहसाम उल हक कुरैशी के जोड़ी एटीपी रोजर्स कप टूर्नामेंट में हार के बाहर हो गइल.\nस्कॉटलैंड क्रिकेट टीम के बल्लेबाज नील मैक्लम अंतर्राष्ट्रीय क्रिकेट से संन्यास के एलान कइले बाड़े. ऊ अतवार का दिने काउंटी क्रिकेट के क्लाइस्डेले बैंक-40 ओवर प्रतियोगिता में हैम्पशायर का खिलाफ आखिरी बेर खेलीहे.\nदुनिया के माथ वरीयता पवले मलेशियाई खिलाड़ी ली चोंग वेई अपना विजय अभियान पर लगातार बढ़त बैडमिंटन चैम्पियनशिप का सेमीफाइनल में आ गइल बाड़न.\nवेस्टइंडीज क्रिकेट टीम के युवा बल्लेबाज डेरेन ब्रावो क्लाइडेस्डेल बैंक (सीबी)-40 ओवर प्रतियोगिता खातिर काउंटी क्रिकेट क्लब नॉटिंघमशायर का साथे करार कइले बाड़े.\nदुनिया के चउथा वरीयता वाली बेलारूस की महिला टेनिस खिलाड़ी विक्टोरिया आजरेंका आ आस्ट्रेलिया के सामंथा स्टोसुर डब्ल्यूटीए रोजर्स कप टूर्नामेंट के अंतिम-4 में पहुंच गइल बाड़ी जा.\nदुनिया के माथ वरीयता पर रहल अमेरिकी टेनिस खिलाड़ी सेरेना विलियम्स डब्ल्यूटीए रोजर्स कप टूर्नामेंट का सेमीफाइनल में पहुंच गइल बाड़ी.\nजिम्बाब्वे क्रिकेट टीम के मध्यम गति के गेंदबाज ब्रायन विटोरी अपना शानदार गेंदबाजी से एकदिना क्रिकेट में उतरे वाला मैच यादगार बना दिहले.\nदुनिया के माथ वरीयता पवले सर्बियाई टेनिस खिलाड़ी नोवाक जोकोविक अउर फ्रांस के जो-विल्फ्रेड सोंगा अपना-अपना मुकाबला के जीतके एटीपी मांट्रियल मास्टर्स टूर्नामेंट के सेमीफाइनल में आ गइल बाड़े.


शिव आर्यन फलक ले जाए के तइयार – Anjoria\nमुम्बई जइसन मायानगरी में आपन एगो अलग पहचान बनावे आइल बिहार के शिव आर्यन अब कवनो परिचय के मुँह ना जोहसु. अपना कड़ा मेहनत आ लगन का दम पर ऊ अनेके हिन्दी धारावाहिकन में अपना अभिनय के जलवा देखा चुकल बाड़ें. बिहार के बाढ़ जिला के शिव आर्यन पटना ए एन कॉलेज से पढ़ाई पूरा कइला का बाद पटने से एम.आई.बी.एम. से हार्डवेयर कम्प्यूटर के शिक्षा लेके इंजीनीयरिंग में आपन भाग्य बनावे में लगलें. बाकिर किस्मत के कुछ अउर इरादा रहे से ऊ साल 2006 में मुम्बई आ गइलन आ रात दिन एक जस करत प्रोडक्शन हाउसन के चक्कर लगावे लगलन. बहुते कोशिश का बाद स्टार प्लस के धारावाहिक ‘राजा की आयेगी बारात’ में अभिनय करे के मौका मिलल. फेर स्टारे प्लस के “संतान” आ डी.डी. वन के ‘‘सपने में आयी सपना’’ में अहम रोल करके अपना जिला आ शहर के नाम रोशन कइलें. ओकरा बाद अनेके वीडियो एलबम आ फिलिमन के आफर खुद बखुद आवे लागल.\nशिव आर्यन के पहिला हिन्दी फिल्म निर्देशक चंदन अरोड़ा के “स्ट्रैकर” रहे. ओकरा बाद निर्देशक शाह जमान शेख के ‘‘टर्न ऑफ जहेरा शेख”. आ मैथिली में ‘‘साजन के आंगन में सोलह श्रृंगार’’ में मुख्य भूमिका अदा कइलन. इहे मैथिली फिल्म अब भोजपुरी में ‘‘साजन से पिरितिया हमार’ का नाम से रिलीज कइल जात बा.\nशिव फिल्म ‘‘सांवरिया तोसे लागी कैसी लगन’’ में मुख्य किरदार करत बाड़ें. एह फिल्म में पंकज केसरी, मोनालिसा आ शुभीओ शर्मा के साईन कइल गइल बा. फिल्म के शूटिंग एक अगस्त से गोरखपुर में होखे जात बा.\nभोजपुरी फिल्म ‘‘दुल्हन’’ में शिव आर्यन रानी चटर्जी संगे काम करीहें त हिन्दी फिल्म ‘‘तेरा इंतजार’’, ‘‘दीदार’’, आ ‘‘लगे रहो एल’’ फिलिमो साईन कइले बाड़ें. हर तरह के रोल करे वाला शिव आर्यन खास करे के एग्री यंग मैन के किरदार कइल चाहेलें.


Bhojpuri: रहस्य से भरल बाउल आ बाउल गीत के परंपरा, जानीं एकरा बारे में… – dnyan pravah\nBhojpuri: रहस्य से भरल बाउल आ बाउल गीत के परंपरा, जानीं एकरा बारे में…\nMay 5, 2021 admin\t0 Comments\tAssam News, Bangladesh news online, Baul Parampara Chaitanya Mahaprabhu, Bhojpuri, Bhojpuri News, Bihar News, Chaitany Bhagwat, Krishna Das Kaviraj, Tripura news hindi, Vrindavan Das Thakur\nबाउल बंगाल, बिहार, असम, त्रिपुरा आ बांग्लादेश के एगो अइसन समुदाय ह जे हिंदू में बाउल आ मुसलमान में सूफी कहल जाला. ठेहुना का नीचे तक लंबा गेरुआ रंग के चोंगा नियर कुर्ता आ धोती बाउल परंपरा के पहिनावा ह. हाथ में एकतारा भा दू तारा. रउवां बांग्ला नइखीं जानत तबो बाउल लोगन के गीत आ नृत्य सुनि आ देखि के मुग्ध हो जाइब. संस्कृत के “व्याकुल” शब्द से “बाउल” शब्द के उत्पत्ति मानल जाला. कौना चीज खातिर व्याकुल? त अमूर्त ईश्वर खातिर व्याकुल. कई बार ईश्वर के बाउल लोग मनेर मानुष (मन का प्रिय व्यक्ति) कहेला. हालांकि बाउल लोगन के संख्या अपना देश में बहुत नइखे बाकिर ई समुदाय बंगाल के संस्कृति के अटूट हिस्सा बा, प्रिय आ जरूरी हिस्सा बा. श्रुति परंपरा के कौनो जीवंत उदाहरण देखे के होखे त एकर सबसे बड़ उदाहरण बाउल बा. परंपरा से सुनत आइल गीत पीढ़ी दर पीढ़ी चलत आइल बा. पंद्रहवीं शताब्दी के किताबन में एह समुदाय के उल्लेख मिलल बा. वृंदावन दास ठाकुर लिखित “चैतन्य भागवत” आ कृष्णदास कविराज के लिखल “चैतन्य चरितामृत” में एकर चर्चा आइल बा. त आमतौर पर दू तरह के बाउल होला लोग- वैरागी आ परिवारी. वैरागी बाउल सफेद लुंगी आ कुर्ता पहिरेला लोग आ उनका सेवा खातिर एगो महिला बाउल संगे रहेली, ऊहो सफेद साड़ी पहिरेली. एह लोगन के सेवादासी कहल जाला. वैरागी बाउल के कंधा पर झोला रहेला आ भीख मांग के जीवन चलेला. परिवारी बाउल शादी- बियाह क के परिवार में रहेला लोग. बाउल लोगन में कई गो उप बाउल बा लोग. जइसे- दरवेशी, नेरा, कर्ताभजा, औल आ साईं. त बाउल गीत- संगीत अध्यात्मिक गीत- संगीत ह. परमहंस योगानंद के अनुसार संगीत के अविष्कार ईश्वर के स्तुति करे खातिर भइल रहे. एही से भगवान कृष्ण के हाथ में बांसुरी, शिव जी के हाथ में डमरू, सरस्वती जी के हाथ में वीणा आदि देखावल गइल बा. त बाउल लोगन में सबसे प्राचीन आ प्रसिद्ध रहले लालन फकीर (1774 -1890). व फकीर से पूछल गइल कि एह संसार में धर्म का ह? त ऊ प्रश्न के उत्तर में प्रश्न कइले- धर्म देखे में कइसन होला? ए विषय पर हम ध्याने नइखीं देले. केहू माला पहिरेला (हिंदू) त केहू ताबीज (मुसलमान). एही से लोग कहेला कि ई लोग अलग- अलग बा. बाकिर जब जनम होला भा मृत्यु होला त केहू अपना संगे धर्म लेके जाला? एपर लोग चुप लगा गइले. एगो बाउल गीत देखीं-हमार परान आदमी पराने में बा (आमार प्रानेर मानुष आछे प्राने) एही से सब खोजता चारो ओर ( ताई हेरे ताए सोकोल खाने) ऊ पुतरी में बा हमरा आंख के ( आछे से नोयोन तारे), प्रकाश के तीर पर (आलोक धारे)\nएही से ऊ ना भुलाला (ताई ना हाराए) भगवान के वर्णन बाउल समुदाय एतना प्रेम से आ रहस्यमय ढंग से करेला कि सुनि के बड़ा नीक लागेला. एह गीतन में एगो गजब के चुंबकीय शक्ति बा. कहल जाला कि बाउल लोग अपना गीतन में पूरा प्रेम उड़ेल देला लोग बाकिर लिखेला ना कबो. एह गीतन में भगवान से मिलन के गजब के रहस्यमय तड़प रहेला. गीतकार जरूरे गहिर डुबकी लगा के लिखत होई. बाउल लोगन के मान्यता ह कि गीत- संगीत के माध्यम से ईश्वर के भक्ति में डूबे में सहायता मिलेला. एह गीतन में सेक्स के इच्छा पर कंट्रोल करेके हिदायत भी मिलेला. इंद्रिय निग्रह पर जोर रहेला. एकरा बिना भगवान से मिलन ना होई. ठीक भगवद्गीता वाला संदेश. बाकिर एह घरी के लिखल कुछ बाउल गीतन पर कुछ लोग सवाल उठवले बा कि एमें सांसारिकता वाली चीज आ गइल बाड़ी सन. एसे एकर प्योरिटी भा पवित्रता पर आंच आइल बा. बाकिर अबो अधिकतर बाउल लोग पवित्र आ मोहक गीत गावेला. बाजा के रूप में एकतारा भा दूतारा रहेला. एकतारा बांस आ बकरी के चमड़ा से बनेला, अब एकतारा लकड़ियों के देखल जाता. दूतारा कटहर भा नीम के लकड़ी से बनेला. ओमें दू गो तार रहेला. एकतारा में एकही तार रहेला. एक छोटहन ढोलक जौना के दुग्गी कहल जाला ऊ रहेला. ढोलक नियर एगो बाजा रहेला जौना के खोल कहल जाला. एकरा अलावा खड़ताल, मजीरा, बांसुरी त रहबे करेला. बाकिर सबसे बड़ आ जरूरी चीज रहेला गोड़ में खूब गझिन घुंघरू. ऊ घुंघरुए ताल में लयबद्ध झंकार पैदा करेला कि मन मुग्ध हो जाला. कई गो प्रसिद्ध बाउल लोग लंदन के हाइड पार्क अन्य देशन में आपन प्रदर्शन क चुकल बा लोग. कहल जाला कि कविगुरु रवींद्रनाथ टैगोर भी बाउल गीत परंपरा से प्रभावित रहले. एकरा अलावा काजी नजरुल इस्लाम आ अउरी कुछ प्रसिद्ध लोग एकरा से प्रभावित रहे लोग. एकर रहस्यमता सबसे बड़ आकर्षण के केंद्र ह. एलेन जिंसबर्ग त बाउल गीत के दीवाना रहलन ह. बांग्लादेश के कुस्टिया जिला में हर साल फागुन के महीना में लालन फकीर के स्मरण में लालन उत्सव मनावल जाला. एही तरे सूफी बाउल लोग भी रहस्यमय गीत रचना के माध्यम से ईश्वर से मिलन के तड़प वाला गीत प्रस्तुत करेला. शाह अब्दुल करीम, सूफी बाउल लोगन में बड़ा प्रसिद्ध नांव ह. पश्चिम बंगाल में शांतिनिकेतन में जब पौष मेला लागेला त बाउल गीत परंपरा के सौंदर्य देखे- सुने के मिलेला. कोलकाता में भी कुछ साल से बाउल फकीर उत्सव मनावल जा रहल बा. एगो बाउल समुदाय भवा पगला नामक संत के आपन पूज्य मानेला. पश्चिम बंगाल में सबसे प्रसिद्ध बाउल रहले पूर्णदास बाउल. उनुका के देश के पहिला राष्ट्रपति राजेंद्र प्रसाद सन 1967 में पूर्णदास बाउल सम्राट के पदबी दिहले. उनुकर जनम 18 मार्च 1933 में भइल रहे. पूर्णदास बाउल कई गो फिल्मन में काम कइले बाड़े. इंग्लैंड के माइक जैगर आ बॉब डिल्लन उनुका के बड़ा मानसु लोग. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)\n← Lockdown in Bihar: लॉकडाउन को लेकर सियासत तेज, ‘नौटंकी’ के जवाब में BJP-JDU ने तेजस्‍वी को बताया-ट्विटर ब्वाय\nपटना में ऑक्सीजन सिलेंडर और उपकरण के अवैध कारोबार पर एक्शन, चार गिरफ्तार →\nBPSC 64th Result : चंदवा का बेटा बनेगा बिहार में BDO, बीपीएससी में मिली 50वीं रैंक\nभागलपुर से भोजपुर आई बारात, पिंजरे में कैद बार डांसरों ने किया डांस, देखने वाले भी झूम उठे


बिहार के भोजपुरी लोककला : दयाशंकर उपाध्याय | जोगीरा\nHome आलेख बिहार के भोजपुरी लोककला : दयाशंकर उपाध्याय\nभित्तिचित्र आ अल्पना :\nअलंकार बनावल :\nआदमी के अनुभूतियन के अभिव्यक्ति के नाँव लोककला ह। लोककला में सौंदर्य के साथे आनन्दो के समावेश होला । वास्तव में ई आदमी के प्राण-शक्ति ह । आनन्दबोध के भाव रंजित बाह्य रूप ह। विहार (प्रान्त ) में लोककला के दृष्टि से मुख्य रूप से तीन गो प्रधान अंचल वाड़े स-मिथिलांचल, भोजपुरी अंचल आ छोटानागपुर के जंगली अंचल ।\nभोजपुरी लोकसाहित्य आ लोक कला के विस्तार आ प्रभाव बहुत बड़हन क्षेत्र प परेला । भोजपुरी अंचल के लोककलाकार लोग साँच कहल जाय त गोस्वामी तुलसीदास के शब्दन में ‘स्वान्तः सुखाय” अपना कला के रचना करत रहल बा। एह से ओह लोग के कलाकृतियन में अस्वाभाविक तत्वन आ बनावटी विधानन के प्रभाव ना लउके । एक तरह से ई कला एह सभ बन्हनन से मुक्त लउकेले।\nसही माने में विहार के भोजपुरी अंचल पुरनका शाहाबाद जिला, चम्पारण जिला, आ सारने जिला मानल जाला। अइसे भोजपुरी क्षेत्र के सर्वेक्षण कइला प अनेक प्रकार के लोककला देखे के मिलेला। जवन एह तरे वा-\n(१) भित्तिचित्र आ अल्पना\n(६) अलंकार भा गहना बनावल\nसम कला में चित्रकला प्रधान मानल गइल बा । आदि मानव काल से एह कला के विकास भइल बा। एह से चित्रकला कला के प्रधान अंग बन गइल । ‘वात्स्यायन’, ‘कामसूत्र’ में ६४ कलन में चित्रकला के एगो महत्त्वपूर्ण कला मनले बाड़न । प्रो० राधाकमल मुखर्जी चित्रकला के आदमी के किसिम-किसिम के भावना, आशा, निराशा के प्रगट करे के एगो माध्यम मनले बाड़े ।\nभोजपुरियो क्षेत्रन में लोक कलाकार लोग चित्रकला के अपना मन के भाव दरसावे के एगो माध्यम मानल । मिथिलांचल में “कोहबर” में किसिम-किसिम के चित्र बनावे के रेवाज सदिधन से चलल आ रहल बा। भोजपुरियो क्षेत्र में ‘कोहबर” बनावे के रेवाज बा। सही माने में कोहबर के देवाल प चित्र बनावे के रेवाज के पाछा इहे रहस्य रहल होई कि दुलहिन आ दुलहा के पहिला मिलन मधुमय होय, सुखमय होय आ ओह लोग में आत्मिक भाव जागे। एही भावना से मिलल भित्ति-चित्र प अनेक चित्र बनावल जाला। चित्रन के विपयो मुख्य रूप से आध्यात्मिक आ प्रेमात्मक होला । चिरई, पशु के युगल-जोडी आ आलिंगन शिव-पार्वती, गणेश-लक्ष्मी आदि के दृश्य बनावल जाला, जेह से एह चित्रण के देखि के नया जोड़ी के हिरदया में प्रेम-भाव अंकुरे, ओह लोग में एक दोसरा के प्रति नैसगिक आनन्द लेवे के अभिलाषा जागे। कोहबर बनावे के सिरिफ इहे एगो उद्देश्य रहल । कोहबर में गणेश, शिव-पार्वती आदि देवी-देवता के चित्र मगलमय जीवन के प्रतीक मानल गइल बा । पशु, पंछी, लता-फूल आदि के चित्र जोड़ी में प्रकृति के प्रति अनुराग के भावना जगावेला। कोहबर के चित्रन में मुख्य रूप से लाल उज्जर रंग के प्रयोग कइल जाला । मिथिलांचल में अनेक रंगन के मिलावट कोहबर के चित्रन में लउकेला। कोहबर के देवाल पहिले गोबर (लेप) से लीप दिआला । ओकरा बाद गेरू घोर के लाल रंग बनावल जाला आ उज्जर रंग खातिर चाउर के पिसान काम में लावल जाला । हाथ के अगुरी से एही रंगन के मदद से अनेक चित्र बनावल जाला। मिथिला के कोहवर के चित्रन में बहुते बारीकी, चित्रात्मक मौष्ठव आ रंगन के मिलावट लउकोला, बाकिर भोजपुरी क्षेत्र के कोहबर के चित्रन में ऊ सूक्ष्मता ना लउके ।\nइहे ना, पिड़ियो के वेरा चित्र बनावे के रेवाज बा। कातिक, अगहन में कुआर लइकी पिड़िया व्रत करेली स। गोबर के छोट-छोट पिण्ड के गोल बना के देवाल प चपका दिआला । ई वर्गाकार रूप में चपकावल जाला। एकरे साथ देवाल प अनेक आउरो चित्रो वनावल जाला जे एह परब से संबंधित होला ।\nभोजपरी क्षेत्र में मांगलिक अवसर प अल्पना बनावे के रेवाज बा । अइसे त सउसे उत्तर भारत के गवई अचल में अल्पना बनावे के कवनो ना कवनो रूप में रेवाज बड़ले बा। बंगाल में अल्पना बनावे के रेवाज बहुते पुरान बा। भोजपुरी क्षेत्र में अल्पना बनावे के चउका पूरल” कहल जाला। बिआह में दुआर-पूजा खातिर अनेक तरह के आकृति बनावल जाला । पूजो के वेरा वेदी लगे आकृति बनावल जाला । नया-नोहर दुलहिन के घर में डेगो डाले के वेरा सीढ़ी भा ओसारा में अल्पना बनावल जाला । ई सभ आकृति मुख्य रूप से ज्यामितिक ढंग के होलो स। गोल, त्रिभुजाकार, वर्गाकार आकृति अधिका लउकेला ।\nसूखल आंटा के जमीन प चुटुकी से गिरा-गिरा के अनेक आकार बनावल जाला। बिआह के बेरा जहाँ कलसा धइल जाला ओकरा अगल-बगल भा कलसा १ अनेक आकृति बनावे के रेवाज बा । पूजा के बेरा काठ के तखती प गनगौरी भा दोसर देवता के आसन देवे से पहिले पीढ़ा के अल्पना से सजावल जाला। ई आकृति धामिक दृष्टि से शुभ मानल जाला। अइसे त भारतीय संस्कृति में खास क के लोकजीवन म सभ तरह के चित्र बनावे के एकमात्र उद्देश्य जीवन के सुखमये बनावल बा। मांगलिक अवसर मंगल मय तरीका मे बीते आ बिमाह के रसम में कवनो बिघिन ना आवे, एही सभ बातन के ध्यान में राखि के कोहबर में चित्रांकन भा अल्पना बनावल जाला ।\nभोजपुरी क्षेत्र में हाथ के अंगुरी से जे किसिम-किसिम के चित्र बनावल जाला ओकरे के थापा कहल जाला। बिआह के मंडप में लागेवाला बास प पहिले थापा लिहल जाला जवना के शुभ मानल जाला । शीतला मइया के पूजा रामनवमी के पहिले रात में कइल जाला, ओहू परब में मेहरारू अपना हाथ के थापा देवालपदेलो स जवन कई पंक्तियन में होला । ओकरे नीचे कलसा धराला । इहे ना, कलसो प हाथ के अंगुरी के निसान बनावल जाला। औटा घोर के, ओकरा में हरदी मिला दिआला । एही से थापा लग:वल जाला। कहीं-कहीं सेनूर के टीटो लगा दिला जवना के ‘टीकल’ कहल जाला । भोजपुरी लोकगीतन में थापा लगावे के विवरण कहीं-कहीं मिलेला।\nआदमी में शुरूए से अलंकरण के भावना रहल बा। गवई अंचल में मेहरारू ओ मरद अपना देह प खास क के हाथ, गोड़ आ गाल प गोदना गोदवावत रहे जे आजो कवनो ना कवनो रूप में प्रचलित बा। भोजपुरी क्षेत्र में मेहरारू गोदना गोदवावे के जादे सवखिन होली स । भोजपुरी अंचल में गोदना गोदेवाली के टेटुइन कहल जाला आ कहीं-कहीं गोदनहरी कहल जाला। भोजपुरी साहित्य में एकर विशेष विवरण मिलेला। एगो लोकगीत में गोदना के बारे में एह भाव के जाहिर कइल गइल बा कि जइसे रंगरेज चुनरी चटक रंग में रांगेला त ओकर मुघरई बढ़ जाला ओसही ए गोदनहरी! अइसन गोवना गोद द कि हाथ के सुघरई दोगिना बढ़ जाय ।\nधतूर के दूध में काजर मिला के करिया रंग तइयार कइल जाला आ सूई के रंग में उवा के अंग में गड़ा-गड़ा के किसिम-किसिम के आकृति बनावल जाला। एह आकृतियन में शिव-पार्वती, राम-सीता, हनुमान आदि देवी-देवतन के आकृति रहेला । फूल-पत्तो बनावल जाला। कुछ गांवन मे मेहरारू अपना हाथ में अपना मरद के नाँवों गोदवावेली स। हमनी किहाँ ई रेवाज बा कि मेहरारू अपना मरद के नांव ना ले सके, एह से कहू मरद के नांव पूछ दिहल भा अइसन मोका आ गइल फि मरद के नांव बतावल जरूरी हो गइल त ओइसना हालत में मेहरारू अपना बांह में गोदल मरद के नाँव देखा देली स । एह तरह से मरद के नांव जानल जा सकेला ।\nएकरा पाछा दोसर भावना इहो बा कि मेहरारू के मरला प जरतो खानी ओकरा मरद के इयाद ओकरा संगे बनल रहे। जो पहिले मरद के म अत हो गइल होखे त एह गोदना के महातम आउरो बढ़ जाला। एह से एह गोदना के धार्मिक आ सांस्कृतिक दूनो महातम बा। लोककला के मर्मज्ञ डॉ० कृष्णदेव उपाध्याय जी एकरा के एगो लोककला मनले बानी।\nलोकसाहित्य में मेंहदी के अलंकरण के रूप में बहुते महातम दिहल गइल बा। सावन में मेहरारू हाथ में मेंहदी लगावेली स । अइसे त मेंहदी के कलात्मक रूप राजस्थान में देखे के मिलेला बाकिर भोजपुरियो अंचल के मेहरारू मेंहदी लगा के खुश होली स । मेंहदी पीस के ओकरा में करुआ तेल मिला के हाथ में लगावल जाला। एकरा से मेंहदी के रंग माऊर चटकार हो जाला। मेंहदी सींक से हाथ में एह तरह से लगावल जाला कि अनेक प्रकार के ज्यामितिक आकार भा फूल-पत्ता बन जाय । उर्दू के एगो शायर ठीके कहले बाड़े-\n‘रंग लाती है हिना, पत्थर पर घिस जाने के बाद ।”\nभोजपुरियो साहित्य में मेंहदी के जहाँ-तहाँ जिकिर भइल बा ।\nएगो लोकगीत में ई जिकिर बा कि ननद अपना भउजाई के मेंहदी लगावतिया आ भउजाई हाथ में मेंहदी देख के खुश हो तिया। एगो दोसर लोकगीत में ई स्पष्ट\n1. ननदी लगावेली मेंहदी भउजी के हथवा में मेंहदी के रंगवा टेस ……।\n2. गोरे गोरे हाथो में मेंहदी लगा के गीरी चलली ससुरिया हो ना ….।।\nकइल जा रहल बा कि गोर कनेया अपना हाथ में मेंहदी लगा के ससुरा जा रहल बिया जहाँ ओकर मरद ओकर हाथ देख के खुश होई ।\nमहाबर के रेवाज लोकक्षेत्रन में बहुत पुरान बा। उत्सव, परब भा तेवहार में गोड़ के अलंकृत करे खातिर महावर के प्रयोग कइल जात रहे आ आजो गवई कनेया एकर प्रयोग करेली म। कहीं-कहीं एकरा के “अलतो लगावल” कहल जाला। लाल रंग से गोड़ के चारु ओरे रांगल जाला आ गोड़ प थोर-बहुत आकृतियो बना दिहल जाला । कविवर रत्नाकरो महावर के बारे में लिखले बाड़न :\nपाइ महावर देन को नाहनि वैठी जाय,\nफिरि-फिरि जानि महावरी एड़ी भीजति जाय ।\nभोजपुरियो लोकसाहित्य में महावर के वरनन जहाँ-तहाँ देखे के मिलेला। एगो लोकगीता में एगो मेहरारू के सुघरई के वरनन करत कइल गइल बा कि एगो सांवर मेहरारू अपना गोड़ में महावर लगा के, बिंदी लगा के, लिलार प जड़ाऊं टिकुली साट के मने-मने अपना के बहुते सुघर वूझ रहल बिया। एही तरे महावर के आउरो अनेकन प्रसंग लोक गीतन’ में मिलेला ।\nगवई अंवल में मेहरारून के गहना से अविका लगाव देखे के मिला। गांव के सोनार किसिम-किसिम के गहना बनावेला। ई शिल्प कलात्मक प्रकृति के होला। सोना, चानी, तामा आदि धातुअन से गहना बनेला। घर में सभे अपना औकात के मोताबिक सोना-चानी के जेवर पहिरेला । भोजपुरी अंचल में मेहरारू जे गहना पहिरेली स ओकरो किसिम-किसम के आकृति बनल रहेला । ई मुख्य रूप से फूल-पत्ता मा कबो-कवो दोसरो आकृति रहेला। इहे ना भोजपुरी लोकगीतो’ में गहना के बरनन पाइल बा । एगो गीत में कड़ा, हसुनी, के बरनन आइल बा। एगो दोमरा लोकगीत’ में राम आ सीता के हाथ में अगूठी आ गरदन के हार के बरनन आइल बा। एगो दोसरा लोकगीत में हार, पछुआ के वरनन आइल वा जवन गवई मेहरारू अक्सर पहिरेली स-\n“हरवा १ अड़बड़ लिखि द\nपछुआ पर गड़बड लिखि द\nअँचरा पर लिखी द हरि के नउआ ए भइया…।”\nएगो दोसरा लोकगीत में गोड़ में बिछिया आ माँय प टिकुली के बरनन आइल बा जवना से देह सज रहल बा-\nगोड़वा महावर पावर विछिया, लिलरा जड़ाव के टिकुलिया रे सांवरिया…।\nएगो दोसरा लोकगीत’ में कुछ गहनन के नांव आइल बा आ एह बात के बरनन बा कि एह गहनन से सुघरइ दोगिना हो जाला-\nबाबू का डाड़े करधनिया,\nदेखत नीक लागेला,\nऔ पांव में बाजेला पैजनिया,\nअजब छवि छाजेला…।’\nएह से भोजपुरी लोकगीतन के सूक्ष्म विवेचन कइल जाय त स्पष्ट हो जाई कि गवई मेहरारू अनेक तरह के गहना पहिरेली स जवना में से कुछ एह तरे बा-मगलटीका, नथिया, हंसुली, कंठा, हलका, तिलरी, सविया, कंगना, कड़ा-छाड़ा आदि । एगो गीत’ में त बहुते विस्तार से अनेकन गहना के परिचय दिहल गइल बा जवना के पेन्ह के गांव के गोरी मने-मने हरखित हो रहल विया।\n“करि के सिंगार गोरी चले अरमनवा से,\nगरबा में हरवा लगावेले झरेलिया\nपोर-पोर अंगुरी में पेन्हेले मुदरिया,\nकनवा में बलिया झुलावे रे झरेलिया\nसारी का समीर पेन्ही, चोली बूटदार पेन्ही,\nलिलरा में बुदा करि लेली रे झरेलिया\nकमर में सोमे तोरा बाकी करधनिया से,\nदतवा में मिसिया लगावेले झरेलिया ।।\nएह से भोजपुरी क्षेत्र में गहनन के रूप एगो शिल्प के रूप में कलात्मक ढंग से विकसित कइल गइल ।\nकसीदाकारी एगो बहुते पुरान लोककला ह। पुरान संस्कृतो ग्रंथन में एकर जिकिर भइल बा। वाजसनेयी संहिता आ ऐतरेय ब्राह्मण में “पेशस” शब्द आइल बो जेकर मतलब कसीदाकारी है।\nहर्षचरित’ में “पुष्पपट्ट” शब्द आइल बा जवना के फूल से बनल कसीदाकारी के कपड़ा मानल गइल बा। बिहार के लोकक्षेत्र में कसीदा खातिर गंवई मेहरारून में जादे रूचि बा। अइसे कसीदा के काम के तीन वर्गन में बाँटल गइल बा-फूल बनावल आने कसीदा के काम, एप्लीक के काम आ सूजनी के काम । मिथिलांचल में तीनो काम बहुते पटना के साथ नीमन ढंग से मेहरारू वनावेली स। वाकिर भोजपुरी क्षेत्र में कसीदा आ सूजनी के काम जादे होला। भोजपुरी क्षेत्र में खास क के जब लइकी के बिआह होला त गवना में लइकी कीहाँ से कपड़ा, मिठाई आदि लइका की हाँ जाला जवना के “झापी” कहल जाला। एह झाँपी में कसीदा कइल कुरती, चुनरी, साड़ी आदि लइकी के सास, ननद खातिर कनेया के नइहर से भेजल जाला। एह में कसीदो के काम किसिम-किसिम के होला । मिथिलांचल में मुख्य रूप से ई तीन तरह से बनावल जाला-घेचुआ किसिम, भरीत किसिम आ तगनुआ किसिम के कसीदा के काम । भोजपुरी क्षेत्र में भरीत किसिम के कसीदा अधिका प्रचलित बा जवना के भरउआ कसीदा कहल जाला। एह में कई तरह के आकृति बनावल जाला। भोजपुरी क्षेत्र में एक तरह के कसीदा के “बभनवटा” कसीदा कहल जाला। एह तरह के कसीदा मुख्य रूप से ब्राह्मण भा भूमि रूप से व्राह्मग भा भूमिहारे ब्राह्मण के मेहरारू बनावेली स, एही से एकरा के “बभनबूटा” कहल गइल बा। एही तरह से आउरो किसिम के कसीदा बनावल जाला जवना के अनेक नांव वा । इहे ना, भोजपुरी लोकगीतो में कसीदा के बरनन मिलेला। एगो भोजपुरी लोकगीत में कामदार पमरी आ चोली के जिकिर आइल बा।\nदुल्हिन के सोमे कामदार चोलिया ।\nएगो दोसर लोकगीत में सूई से फूल बनावे, लहंगा में धागा से फेंड बनावे के बात कहल गइल बा।\nइहे ना, लोकगीत में कसीदा में काम आवेवाला रंगों के जिकिर भइल बा। एगो गीत में बैगनी, हरिअर रंग के बरनन कसीदा वनावे के क्रम में आइल बा । भोजपुरी क्षेत्र में सुनियो बनावे के कला प्रचलित बा। फाटल-पुरान कपड़ा मिला के ओह प रंगीन धागा से कई तरह के आकृति बनावल जाला जवन गवई अंचल में गद्दा के काम करेला। मैथिली क्षेत्र में सूजनी प बनल आकृति (तरह-तरह के रंगोन धागा से) बहते सुघर होला। बाकिर भोजपुरी क्षेत्र के सूजनी में मोंटा रूप से रंगीन धागा के मदद से कुछ आकार बना दिला जे में ऊ सादा ना रहे ।\nएह से भोजपुरी क्षेत्र में कसोदा के काम बहुते बड़ा पैमाना प होला जवमा में कलात्मकतो के समावेश होला।\nएह तरह से जो भोजपुरी लोक कला के सूक्ष्म रूप से परीक्षण कइल जाय तई स्पष्ट हो जाई कि एह लोककला में जिनिगी के अनेक जरूरतन से “अनुकूलता भा संगति” पावे के एगो खास प्रवृत्ति लऊकेला। एह से भोजपुरी लोककला सहो माने में ”स्वान्तःसुखाय” मानल गइम जवना में आदमी के आनन्द आ जिनिगी के सुखे के कामना कइल गइल बा। ई सुख सांसारिक भइली प नैसर्गिक होखे, सुरुचिप्रधान होय, एह प लोककलाकारन के हरदम ध्यान बनल रहल ।\nधयान दीं : इ आलेख भोजपुरी अकादमी पत्रिका से लीहल गइल बा\nपिछला लेखभोजपुरी गीत घरहीं में रहीं : देवेन्द्र कुमार राय\nअगिला लेख50+ भोजपुरी श्रुतिसमभिन्नार्थक शब्द | Homonyms Words in Bhojpuri Language\nभोजपुरी फिल्म लव एक्सप्रेस का मुहूर्त\nबिहार और झारखंड में 8 सिंतबर को रिलीज होगी भोजपुरी फिल्म...


भोजपुरी विशेष – कोरोना के टाइम आ असो के बलिया ददरी मेला में .... Bhojpuri special how is dadri mela of ballia in this corona time– News18 Hindi\nभोजपुरी विशेष – कोरोना के टाइम आ असो के बलिया ददरी मेला में\nबलिया के ददरी मेला अबकी रस्म अदायगी भर रहि गइल हा.\nबलिया के कई चीज बहुत मशहूर ह. ओकरा में ददरी मेला बहुत खास ह. असली में इहे मेला ह, जहांवा से जे जवन चाहेला उ ओकरा मिलेला. केहू आपन जानवर बेचेला, केहू कीनेला. केहू घर परिवार खातिर समान किनेला, त केहू खातिर इ खाली घूमे आ लोगन से मिलेके मौका होला. खेती-किसानी से लेकर घर-दुआर आ मन करे तो सर्कस, मुशायरा -कवि दरबार सब एके जगह.\nLast Updated : December 01, 2020, 17:07 IST\nएह साल बलिया के ददरी मेला लागी कि ना लागी, एपर बड़ा एनो-ओने भइल हा. बाकिर बाद में लोग तय कइल हा कि मेलवा लगाइ दिहल जाउ. भीड़ प कंट्रोल राखल जाई. आखिर ददरी के बड़ा महातम ह. कातिक के पुरनवासी के असनान के संगे शुरू होखे वाला मेला एक महीने से भी ढेर चलेला. अइसे त पशु मेला पहिलहीं शुरू हो जाला. इ बात प्रशासन पर भारी परल हा अउर धरना-अनशन के दबाव में मेला लागि गईल बा. सरकार अउर प्रशासन के जोर बा कि कोरोना से बचे के उपाई कइल जाऊ. इ कहां तक सफल होई, राम जानसु. बाकिर मेलवा लागल बा त एहू साले एकर धूम शुरू हो गईल बा. ददरी मेला पर कुछ समय पहिले एगो गीत आइल रहे, ऊ गानवा एह साल के मेला पर फिट बईठत बा-\nअसो के ददरी में बलिया अइब कि ना अइब\nऐ पियऊ मेला घूमइब कि ना अइब ...\nलागल रही जिंनीगी के झमेला बलम जी\nचलीं ना घुमा दीं हमके मेला बलम जी\n... जाता देखे रोज, रेला बलम जी.\nउऔरतिया के ई सवाल पहिले ए अरथ में रहल हा कि सभे मेला जात बा. तुहूं आव त ददरी चलल जाउ. अब कोरोना में एकर अरथ इहे निकाले के चाहीं कि एह महामारी में मेला के का हाल रही. अइसे जानकार लोग त इहे कहते बा कि चुनाव अउर मेला के आगे महामारियो पानी भरी. ई ददरी के मेलवा अइसने हवे कि कमाए खातिर देस-परदेस गइल लोग साल में जरूर आवे ला. असल में एह मेला के दुगो हिस्सा होखे ला- एगो असनान के पहिले दस दिन मवेशी के खरीद-बिक्री और दुसरका पुरनवासी के बाद त पनरह (15) दिन तक खेल-तमाशा, खाईल पियल अउर तरह तरह के सामाना के बेसाही. जाड़ा शुरू भईल बा. केहू के कंबल, ऊनी शाल, कोट- सदरी अऊर ऊनी सलवार समीज कीने के बा. केहू के बेटा-बेटी के बियाह बा त एह मेला में तरह-तरह के साड़ी-कपड़ा, बेटी के बिदाई के सामान मिल जाला. दूर-दूर से आईल दोकानि से घरेलू सामान जईसे तेल-मसाला-अंचार तक एह मेला में मिले ला. अंचार बनावे खातिर नींबू - बड़का मरीचा चाहीं, तवने एहि जा होला.\nभोजपुरी विशेष - सद्भाव के नगरी ह काशी, कबीर के शहर में बाबा नानक के गुरुबाग भी\nआदमी से पहले पशु मेला चलेला\nददरी मेला के कमाल त ई बा कि पशु मेला से लेके दोसर हाट-बाजार कुल्हि एक से एक होला. देखीं ना पुरनवासी के पहिले पशु बाजार लाग गइल. जिला में बांसडीह तहसील के सुरहियां गांव से एक लाख रुपया के गाइ आइल रहलि हा. इ गाइ 24 घंटा में 24 लीटर दूध देले. बनारस के आदमपुर निवासी इत्ते सरदार यादव हरियाणा से एक दर्जन भंइसि लेके पहुंचल रहले हा. अइसन लोग हर साल आपन गाइ-गोरू लेके आवेला. एह में पंजाब अउर बंगाल के पशु व्यापारी भी शामिल होला.\nपशु मेला के बाद खास हलचल वाला चरखी-कठघोड़वा, सर्कस में मौत के कुंआ अउर जादू वाला हलचल भी पुरनवासी के संगे शुरू हो गईल बा. तरह तरह के हाट-बाजार एके जगहि लागी त सामानो खूब आवे ला. रोज-रोज के बाजार से सास्ता भी मिलेला. खास बात इहो बा कि ऊनी कपड़ा के दोकानि बाड़ी सन, त खूब दूर ले ऊहे मिली. दोसर कपड़ा चाहीं त ओकर दोसर पटरी बा. आ मीना बाजार के ते कहहि के का बा. जवन सामान औरति अपना घर के मरद से ना मंगा सकेली सनि, तवन झुंड बनाके खुदे मेला में खरीदे ली सनि. आखिर एहि खातिर ता गनवा में ई कहल गईल बा-\nबड़ि दुरि ले लागे ला हई मेला देख भारी\nदेखे खातिर जात बाड़ि गनेश जी के साली.\nमेला मिलेजुले के भी बहाना होखे ला. जेकर घर नजदीक बा, नवका पतोहि अपना नईहर के लोगन के बोलावे ली, पुरनिया दादी-काकी भी गंगा नहाए खातिर भाई-भतीजा के परिवार के बोलावा भेजे ला. लोक-जीवन के ई नजारा गाना-गवनई में त मिलबे करे ला-\nकरे तू अईह पुरनवासी असनान हो\nगेटवा पर भिरगू जी के करे के मिलान हो.\nमेलवा के टाईम पर हंसी-मजाक के रिश्ता भी एखाला फेरू से याद आवे ला. मेला में मिले के कहानी तरह-तरह से सुनावल जात बा-\nचल सढुंआइन घुमा दी मेला ददरी,\nखाए के जिलेबी चाट, खाके मन के ताजा.\nचरखी पर चढि के लिहल जाइ माजा.\nजवन होखे, ददरी मेला ह, जवना में रेला बा-ठेला बा, मेला संभारे के पुलिस प्रशासन के झमेला भी बा. बाकिर कईसे भुला जाइल जाऊ के एहमें छोट बड़, सभका खातिर खेला भी बा. सबसे बड़ बात ई कि पुरान समय से पुरनवासी के असनान खातिर गंगा नहाये आवे वाला औरति-मरदे लोग मेला के जरि ह. साफ बूझा ता कि ई असननवे मेला के कारन ह. नहाये आवे वाला लोगनि के भीड़ देखि के बेवसायी लोग के दिमाग खुलल होई कि व्यापार कई लिहल जाऊ. अब बलिया नगर पालिका अउर मेला से जुड़ल गांव पंचायतन तक के मेला से चुंगी- टैक्स मिले ला. धरम अऊर ओकरा खातिर भीड़ में व्यवसाय के गजब संजोग होखबे करेला. एह ददरी मेला पर इयाद रखे लायक बा कि ददरी मेला भिरूग बाबा के चेला दरदर मुनी के नाम पर लागे ला. भिरूग मंदिर में दरदर मुनि के मूर्ति भी देखल जा सकेला. जहां अतना कुल्हि बा, ओकरा के देखे खातिर औरति लोग अपना मरद के इयादि दियइबे करी-\nऐ पियऊ मेला घूमइब कि ना अइब\nदरदर मुनी भिरगू जी के अस्थल हवे पावन\nए पिया बात हमार मनब कि ना मनब\nपिछिला साल के वादा तू पुरउब कि ना अइब.\nत पिछिला साल के वादा पूरा करे खातिर एहू साले बहुते लोग ददरी जात बा. धियान रखीं सभै कि एह साल कोरोनवा बा, तनी बचिए के.


‘प्यार झुकता नहीं’ से भोजपुरी परदा पर आवत बाड़े शैलेश सिन्हा – Anjoria\nयशी फिल्मस् प्रा. लि के बैनर तले बनत निर्माता अभय सिन्हा के फिलिम ‘प्यार झुकता नहीं’ से भोजपुरी परदा पर एगो अउर नायक शैलेश सिन्हा के इंट्री होखत बा. असलम शेख निर्देशित एह फिलिम में शैलेश अभिनेता खेसारीलाल यादव के साथे नजर अइहें. एह फिलिम में शैलेश क नायिका बाड़ी भोजपुरी के चर्चित अभिनेत्री अक्षरा सिंह.\nगढवा (झारखण्ड) के रहे वाला शैलेश बचपने से फिलिमन के शौकीन रहलन आ अब परदा पर अइला क साथे इनकर सपना पूरा होखत बा. एह फिलिम में शैलेश आ अक्षरा पर एक से बढके एक दृश्य आ गाना फिलिमावल गइल बा. शैलेश के एक्शनो बा एहमें. पहिलके फिलिम अभय सिन्हा के बैनर के मिलल शैलेश आपन सौभाग्य मानत उनुका के धन्यवाद देलें.\nवइसे एह फिलिम के मुख्य नायक खेसारीलाल यादव आ नायिका स्मृति सिन्हा हई.


Kargil War completes 22 years, read and know how Indian Army defeated Pakistan Bhojpuri: Kargil Vijay Diwas के 22 साल पूरा, पढ़ीं कइसे भारतीय फौज से हारल पाकिस्तान – News18 Hindi\nBhojpuri: Kargil Vijay Diwas के 22 साल पूरा, पढ़ीं कइसे भारतीय फौज से हारल पाकिस्तान\nआज 26 जुलाई के कारगिल विजय दिवस के 22 साल पूरा हो गइल. सन 1999 में कारगिल विजय भारतीय सैन्य ताकत के शान में एगो अउरी सितारा जोड़ देहलस. कारगिल में भारतीय सेना के ओर से बहादुरी से लड़ल गइल ई युद्ध विश्व के कठिनतम युद्ध में से एक रहे.\nLast Updated : July 26, 2021, 13:27 IST\nभारत शुरुए से शांतिप्रिय देश रहल बा आ संयुक्त राष्ट्र के पीसकीपिंग मिशन में अगुआ भी बा. अपना इहाँ के जवान पहिले केहू के छेड़ेला ना आ जदि केहू छेड़ देव त ओकरा के छोड़ेला ना. भारत गणतंत्र राज्य बनला के बाद से आज ले कवनो भी देश पर पहिले हमला नइखे कइले. बाकिर जब भी उकसावल गइल बा त ओकरा के मुंहतोड़ जवाब देले बा.\nआज 26 जुलाई के कारगिल विजय दिवस के 22 साल पूरा हो गइल. सन 1999 में कारगिल विजय भारतीय सैन्य ताकत के शान में एगो अउरी सितारा जोड़ देहलस. कारगिल में भारतीय सेना के ओर से बहादुरी से लड़ल गइल ई युद्ध विश्व के कठिनतम युद्ध में से एक बा. 16 से 17 हज़ार फीट के ऊंचाई पर पहाड़ के पीछे छुपल पाकिस्तानी घुसपैठियन से लोहा ले रहल भारतीय जाँबाज सिपाही बहुत हिम्मत अउरी योजना से विजय पवलें. ई युद्ध 60 दिन तक चलल. मई में शुरू भइल लड़ाई जाके जुलाई में खतम भइल. पाकिस्तान के नापाक सैनिकन के पीछे लौटे पर मजबूर कर देबे वाला भारत आपन 527 गो बहादुर लाल के खो देहलस. पाकिस्तानी सेना के भी जान माल के बहुत बड़ नुकसान उठावे के पड़ल. माइनस 10 डिग्री तापमान में आर्मी के सहायता करे खातिर वायु सेना भी आइल. थल सेना एह मिशन के नाम ऑपरेशन विजय रखलस, वायु सेना सफेद सागर रखलस आ जल सेना ऑपरेशन तलवार.\nकारगिल युद्ध से पहिले पाकिस्तान अउरी भारत के 1971 में युद्ध भइल, जवना में पाक बुरा तरह हारल. ओकरा बाद के कुछ साल तक उ शांत बइठल रहल. 1980 के दशक में सियाचिन ग्लेशियर पर सैन्य चौकी के निर्माण के लेके भारत अउरी पाकिस्तान के सेना के बीच झड़प भइल रहे. ओकरा बाद नब्बे के दशक में कश्मीर में अलगाववादी ताकत पनपे लागल आ पाकिस्तान ओकरा के शह देबे लागल. जेकरा चलते घाटी में संघर्ष के माहौल बने लागल. एने दुनू देश परमाणु परीक्षण भी करत रहे. भारत अउरी पाकिस्तान के बीच माहौल बिगड़त रहे. फरवरी 1999 में लाहौर समझौता भइल ताकि दुनू देश के बीच शांति कायम होखे. बाकिर हर बेरी लेखां एहू बेरी दगाबाज पाकिस्तान धोखा देबे के तइयारी करत रहे. द्विपक्षीय समझौता के अनुसार ठंड में बटालिक सेक्टर के ऊँच चोटियन पर केहू के भी जाये के इजाजत ना रहे. बाकिर सैकड़न के संख्या में पाकिस्तानी घुसपैठी पिघलत बर्फ के फायदा उठा के भारतीय नियंत्रण सीमा में घूस गइलsसन आ चुपके-चुपके चारु ओर फइल गइलsसन.\nजब आपन याक खोजत एगो गड़ेरिया देहलस घुसपैठ के सूचना\nमई महीना के बात ह. कारगिल जिला के द्रास शहर से लगभग 150 किमी दूर घरकोन गाँव के रहे वाला गड़ेरिया ताशी नामग्याल के याक भूला गइल. ताशी अपना याक के खोजत-खोजत एगो पहाड़ पर चढ़ गइलें. उनका लगे दूरबीन भी रहे, जब ओसे देखलें त उनके पहाड़ पर एगो रास्ता बनल लउकल. ओह बेरा बहुते बर्फ जमल रहे. उनका बुझाइल कि कहीं याकवा के चलते राह बनल होखे. बाकिर उ देखलें कि ऊपर एगो तिब्बती मंदिर के लगे कुछ आदमी बइठल बा आ पत्थर तूरत बा. पहिले त उनका लागल कि सेना के जवान होइहें बाकिर कुछ देर ओहिजा रुकला के बाद उनका कुछ गड़बड़ बुझाइल आ उ चुपके से नीचे चल अइलें. नीचे आके उ सीधे आर्मी से जाके एकर सूचना दे देहलें. उ जवान ई बात आगे पहुंचवलस. जब सेना के एगो दल ताशी के दिहल जानकारी के जाँच करे गइल त सैकड़ों घुसपैठियन के देख के उ भी हैरान हो गइल. पाकिस्तान धोखा से नियंत्रण के एह पार आपन नापाक कदम रख देहले रहे. ओह बेरा कारगिल में मात्र एके गो ब्रिगेड रहे आ संचार के साधन भी सीमित रहे. जल्दी-जल्दी एकर सूचना ऊपर तक गइल. फेर कुछ दिन बाद भारत के तरफ से घुसपैठियन के खदेड़े के मिशन चालू भइल.\nपाकिस्तान खूब कोशिश कइलस बाकिर भारत के आगे घुटना टेक देहलस\nमई महिना में घुसपैठी लगभग 160 किलोमीटर लमहर पहाड़ के रेंज पर जम गइल रहलsसन. पाकिस्तान पूरा योजना अउरी तइयारी के साथे आपन सेना भेजले रहे. एह पर्वत समूह के सामने से लेह अउरी श्रीनगर के जोड़े वाला राष्ट्रीय राज्यमार्ग 1 गुजरेला. पाकिस्तान के ओह पर भी नजर रहे. भारत के तरफ से जवाबी कार्रवाई शुरू भइल आ जून में बाल्टिक रेंज के दू गो चौकी पर भारत के वापस कब्जा हो गइल. वायु सेना युद्ध में उतर गइल रहे आ दुश्मन के पोस्ट पर ताबड़तोड़ बमबारी करत रहे. पाकिस्तान एनएच 1 पर बमबारी करे लागल. एह मार्ग के लगे तोलोलिंग पर्वत समूह पर भारत के सिपाही लगातार संघर्ष के बाद कब्जा कर लेहलें. ई एह युद्ध के बड़हन उपलब्धि रहे. पहिले पाकिस्तान एह युद्ध के बारे में कहलस कि घाटी के अलगाववादी ई युद्ध लड़त बाड़ें, एमें हमार कवनो भूमिका नइखे. बाकिर जब भारत कुछ दुश्मन सिपाहियन के पाकिस्तानी सेना से संबंधित डॉक्यूमेंट जारी कइलस अउरी पाकिस्तान के सेनाअध्यक्ष परवेज़ मुसर्रफ आ मुख्य सैन्य अधिकारी अजीज खान के बीच बातचीत के इन्टर्सेप्ट साझा कइलस त पूरा दुनिया जान गइल कि ई पाकिस्तान के धोखा से भरल चाल बा. पाक पर बाहरी प्रेशर भी रहे आ ओकर सेना पर भारतीय जवान बिजली के तरे बरसत रहलें. जेकरा चलते पाकिस्तानी सेना के पाँव उखड़ गइल आ उ धीरे-धीरे पोस्ट छोड़ के लौटे लगलें आ भारत ओहपर कब्जा करत गइल. फेर 12 घंटा के भीषण युद्ध के बाद आगे के पोस्ट टाइगर हिल भी कब्जा में आ गइल. धीरे-धीरे भारत सब पोस्ट पर वापस आपन कब्जा करत गइल. 26 जुलाई के कारगिल युद्ध के खतम होखला के अधिकारिक घोषणा भइल आ ऑपरेशन विजय के सफल करार डिआइल.\nएह युद्ध में भारतीय सेना के एक से एक बहादुर सिपाही आपन जान के बाजी लगलवें. ग्रेनेडियर योगेंद्र सिंह यादव, राइफलमैन संजय कुमार, मेजर राजेश सिंह अधिकारी, कैप्टेन मनोज कुमार पांडे, कैप्टेन विक्रम बत्रा, कैप्टेन अनुज नैय्यर अउर कुछ अन्य शूरवीर के सेना के उच्च सम्मान से नवाजल गइल.\nकारगिल युद्ध पर कई गो हिन्दी फिल्म बनल बाटे\nकारगिल युद्ध पर कई गो हिन्दी में फिल्म बनल. पूरा युद्ध के सिलसिलेवार तरीका से दर्शावत जे पी दत्ता डॉक्यू-ड्रामा शैली में सवा चार घंटा के फिल्म ‘एलओसी - कारगिल’ बनवलें. साल 2003 में ही रवीना टंडन के फिल्म ‘स्टम्पड’ आइल जवन कारगिल युद्ध के काल में भारत पाकिस्तान के बीच हो रहल क्रिकेट मैच के पृष्ठभूमि पर आधारित रहे. ओहि साल कैप्टेन अनुज नैय्यर के शहीद भइला के बाद उनके माता-माता के संघर्षपूर्ण जिनगी पर फिल्म धूप बनल. 2004 में रितिक रोशन के फिल्म लक्ष्य आइल जवन एगो निकम्मा आदमी के सेना में भर्ती हो गइला के बाद ओकर हृदय परिवर्तन आ देशभक्त बनला के कहानी रहे. साल 2011 में शाहिद कपूर अउरी सोनम कपूर के फिल्म मौसम आइल जवना के बैकड्रॉप में कारगिल युद्ध रहे, फिल्म में लव-ऐंगल रहे. पिछला साल 2020 में पंकज त्रिपाठी आ जान्हवी कपूर के फिल्म ‘गुंजन सक्सेना - द कारगिल गर्ल’ रिलीज भइल. हालांकि अइसन ऐतिहासिक महत्व वाला युद्ध पर बनल एह में से एको फिल्म कवनो खास प्रभाव ना पैदा कइलस आ ना ही सफल साबित भइल. एह साल 12 अगस्त के विक्रम बत्रा के जीवन पर सिद्धार्थ मल्होत्रा के फिल्म ‘शेरशाह’ रिलीज होखे वाला बा.\nकारगिल युद्ध पर हमार भोजपुरी कविता\nकारगिल आ अन्तरात्मा\n( कारगिल मोर्चा पर विदा करत नई नवेली दुलहिन के अन्तरात्मा )\nलवटब त चौठारी होई\nजाई प्रियतम कर्मक्षेत्र में\nपौरुष के इजहार करी\nदुश्मन आइल, सीमा भीतर\nदुश्मन के संहार करीं.\nघूंघट में मत झाँकी रउरा\nझाँकी हमरा हियरा में\nदेखीं, कइसन-कइसन झांकी\nदेश-प्रेम के, जियरा में\nहृदयेश्वर! हे प्राणेश्वर\nहमरा मन के श्रृंगार करीं\nपापी आइल सीमा भीतर\nपापी के संहार करीं.\nविजयपताका फहरावे में,\nगौरव गरिमा के सुख बा\nकायर-कर्मविमुखता में त,\nसमझी, बस दुखे-दुख बा.\nसीमा पर हमनी के सेना\nदुश्मन पर भारी होई\nकरगिल से लवटब, तबहीं\nहमनी के चौठारी होई.\n(शहीद बाप के अन्तरात्मा)\nथूथून थूरल मजबूरी बा\nबढ़ जा बेटा लाहौर तक\nदुश्मन के ठप्पा-ठौर तक\n'काहे कि अइसे मानी ना,\nऊ दुष्ट जीव पहचानी ना.\nऊ रह-रह के खोदियावत बा\nबेमतलब बात बढ़ावत बा\nलतियावल बहुत जरूरी बा\nघर का भीतर ले जाके\nसुधियावल बहुत जरूरी बा\nनक्शा से नाँव मिटा के.\nऊ थेंथर हऽ अभिमानी हऽ\nऊ दगाबाज खनदानी हऽ\nऊ पौरुष के ललकारत बा\nऊ झूठे शान बधारत बा\nऊ रहल सदा से हारत बा\nतबहूँ त करत शरारत बा\nजे खोल ओदि याराना के\nपीछे से भोंकत छूरी बा\nओकरा ला इहे जरूरी बा\nथूथुन थूरल मजबूरी बा.\n( शहीद दादा के अन्तरात्मा )\nखाक करऽ नापाक पाक के\nखाये के त ठीके नइखे\nतबो ऊ टेटियात बा.\nकारगिल में बिल बनाके\nसुननी हऽ..केकियात बा.\nभाड़ा के टट्टू का बल पे\nका-का-दो मिमियात बा\nओह पिल्ला पर...ओकरे पिल्ला\nकाहे दो खिसियात बा.\nमादा बनिके पोंछ उठवले,\nकई दुआरी छिछिआइल\nचारा ना डालल केहू त\nपता चलल अवकात बा.\nभावुक हियरा भारत के\nजीतल जमीन जे दान करे\nऊ का बोली...लंगटे नाचब\nओकरा इहे बुझात बा.\nएह से ओकर भरम मिटावल\nभारत के मजबूरी बा.\nखाक कइल नापाक पाक के,\nबेटा बहुत जरूरी बा.\n( कोख लुटाइल महतारी के अन्तरात्मा )\nबबुआ रे ...\nई देश-विदेश काहे बनल\nकाहे बन्हाइल बाँध सरहद के.\nदुनिया के ऊपर,\nएके गो छत .........आसमान\nआ एके गो जमीन....धरती\nके कइलस टुकड़ा-टुकड़ा...?\nझगड़ा के गाछ के लगावल.....\nके बनावल नफरत के किला ?\nका दो 'धरती' माई हई\n…………माईयो टुकी-टुकी ?\nलड़े वाला भाईये नू ...... दूनू देशभक्त.\nदेशभक्ति माने...भाई के खून...बहिन के शीलहरण ..\n….माई के कोख लूटल... भउजी के मांग धोअल....\nहाय रे हाय....खून के धारा.\nमानवता के राग ध के रोये के नामे देशभक्ति ह...का रे बबुओ .\nलोग कहता कि हमार कोख लुटाइल नइखे….


गुजरात के मुख्यमंत्री नरेन्द्र मोदी के इन्टरव्यू – Anjoria\nJul 13, 2013 नरेन्द्र मोदी के इन्टरव्यू\nसमाचार एजेन्सी रायटर के काल्हु गुजरात के मुख्यमंत्री नरेन्द्र मोदी के दिहल इन्टरव्यू राजनीति आ मीडिया में हलचल मचा के रख दिहलस. बेबात के बात के अतना बखेड़ा खड़ा कर दिहल गइल कि जरूरी लागत बा कि ओह इन्टरव्यू के जानकारी सभका होखे के चाहीं जेहसे कि पोसुआ मीडिया आ छद्म सेकूलर पार्टियन के हवाबाजी आ हल्ला का बीच साँच मत भुला जाव.\nगुजरात दंगा पर\nअगर हम कुछ गलत कइले रहतीं तब हमरा अफसोस होखीत. एह मामिला में सुप्रीम कोर्ट के बनावल टास्क फोर्स हमरा के बेदाग बतवले बा.\nअगर केहू गाड़ी चलावत होखे, भा पाछा बइठल होखे आ गाड़ी से कवनो कुत्ता के बच्चा कचरा जाव त बहुत दुख होला. होला कि ना? अगर हम मुख्यमंत्री बानी, भा ना बानी, हम एगो इंसान त हइए हईं. अगर कहीं कुछ खराब होखत बा त स्वाभाविक बा दुख भइल.\nहमरा ला धर्मनिरपेक्षता के मतलब ह राष्ट्र सबले पहिले. हमरा पार्टी के दर्शन ह सभका ला न्या तुष्टिकरण केकरो ना. इहे हमार धर्मनिरपेक्षता ह.\nनरेन्द्र मोदी हिन्दू राष्ट्रवादी नेता हउवे कि व्यापारमुखी मुख्यमंत्री ?\nहम राष्ट्रवादी हईं. हम देशभक्त हईं. एहमें कुछउ गलत नइखे. हम जनमजात हिन्दू हईं. कुछउ गलत नइखे. से हम हिंदू राष्ट्रवादी हईं. हँ रउरा कह सकीलें कि हम हिन्दू राष्ट्रवादी हईं काहे कि हम जनम से हिन्दू हईं.\nतानाशाही सुभाव के होखे का सवाल पर\nअगर रउरा अपना के नेता मानत हईं त रउरा निर्णायक होखे के पड़ी.\nआलोचना बर्दाश्त करे का सवाल पर\nहमनी किहाँ लोकतंत्र ह. एहीजा सभे के अधिकार बा आलोचना करे के. आलोचना के हम स्वागत करीलां बाकिर बेबुनियाद आरोप के खिलाफ हईं.\nविभाजनकारी होखला का सवाल पर\nलोकतंत्र के मूल सुभाव होला विभाजन के. अगर सभे एके दिशा चले त का रउरा ओकरा के लोकतंत्र कहऽब ?\nअल्पसंख्यक के संगे ले चलला का सवाल पर\nहम मतदाता के बाँटल पसंद ना करीं. लोकतंत्र में मजहब के हथियार ना बनावे के चाहीं. हमरा ला सभे बराबर बा चाहे ऊ कवनो मजहब के होखे.\nपूरा इन्टरव्यू अँगरेजी में एहिजा पढ़ल जा सकेला.


बतकुच्चन – १९ – Anjoria\nजुलाई 17, 2011 बतकुच्चन\nआजु जब हम ई बतकुच्चन लिखे बइठल बानी त खबर चल रहल बा कि सुप्रीम कोर्ट करिया धन पर स्पेशल जाँच दल बना दिहले बिया. ओकर कहना बा कि सरकार बिना खरकोंचले कुछ करत नइखे. हँ हँ मानत बानी सुप्रीम कोर्ट के आदेश में खरकोंचल शब्द नइखे बाकिर मतलब त इहे बा. ई खरकोंचल अंगरेजी के पोक भा खोदल से फरका हवे. पोक कइला में भा खोदे में बस सामने वाला के उकसावे के मकसद रहेला. बाकिर नोकिला सिरा वाला लकड़ी भा बाँस के खरकोंचाह टुकड़ा से खोदला के खरकोंचल कहल जाला. खरकोंचाह माने जवना से खरकोंच पड़ जाव. एही खरकोंच के छोटहन रूप हिन्दी में इस्तेमाल कइल जाला जवना के खरोंच कहल जाला. अब खरोंच से खरकोंच बनल कि खरकोंच से खरोंच एह पर कुछ लोग सवाल उठा सकेला, खास कर के ऊ लोग जे भोजपुरियन के खरकोंचे में माहिर होले. एक से एक फूहड़ गीत हिन्दी सिनेमा में देखावल जाले बाकिर कहेला लोग कि भोजपुरी सिनेमा बहुते फूहड़ हो गइल बा. खैर अबही हम विषय बदलल नइखी चाहत. त अब सुप्रीम कोर्ट के खरकोंचला से सरकार के देह पर खून छलछला गइल बा आ विपक्षी दल ओह खून के गंध से जीभ लपलपावल शुरु कर दिहले बाड़न. अगर ओह लोग के बस चलीत त एह सरकार के धकिया के सत्ता के कहिये हथिया लिहले रहीत लोग. गनीमत बा कि ओह लोग के सपना पूरा होखे में अबही देरी बा. हँ त खरकोंच आ खरोंच के विवाद में एगो अउरी बात याद आ गइल. बहुते लोग के ई भरम बा कि भोजपुरी हिन्दी से निकलल भाषा हियऽ. कुछ लोग जे तनी नरम होला से भोजपुरी आ हिन्दी के बहिन बता देला. बाकिर एहिजा ई साफ कर दिहल हम जरूरी समुझत बानी कि भोजपुरी हिन्दी से एकदम अलगे बढ़ल बिया. हिन्दी त बहुते बाद के भाषा हियऽ. भोजपुरी के जनम हिन्दी से बहुते पहिले हो चुकल रहे बाकिर राजनीति का खेल में हिन्दी भारी पड़ल आ ऊ बहुते आगा निकल गइल. जइसे कि हिन्दुस्तान आ जापान के करीब करीब एके साथ आजादी मिलल रहे बाकिर देखीं आजु जापान कहवाँ बा आ हिन्दुस्तान कहवाँ !


कैटरीना के राह धइली पाखी – Anjoria\nभोजपुरिया दर्शकन का दिल के धड़कन पाखी हेगडे बालीवुड अदाकारा कैटरीना कैफ का नक्शेकदम पर चल निकलल बाड़ी. जवना तरह से बालीवुड में कैटरीना के छवि हॉट एक्ट्रेस से ले के परफारमेंस एक्ट्रेस के बा ठीक ओही तरह भोजपुरी सिनेमा में पाखी के छवि बनत जा रहल बा. पाखी अपना आवेवाली भोजपुरी फिलिम हमरा माटी में दम बा में ठीक वइसने किरदार कर रहल बाड़ी जइसन प्रकाश झा के फिलिम राजनीति में कैटरीना के रहुवे.\nजब हमरा माटी में दम बा के स्टिल्स जारी भइल त पाखी के लुक आ हाव भाव देख राजनीति के कैटरीना याद आ गइली. उनकर ऊजर साड़ी, हाव भाव, आ अंदाज पूरा बतावत बा कि उ कवनो राजनेत्री हई. अपना कई गो फिल्मन में सेक्सी हॉट लुक दे चुकल पाखी अब अपना परफारमेंस के देखावल चाहत बाड़ी. एह बाबत जब पाखी से पुछल गइल त बतवली कि ई किरदार सामाजिक शोषण का खिलाफ आवाज बुलंद करत बिया आ अपना टीम का सहयोग से समाज के दिशा बदल देत बिया.\nपाखी इहो कहली कि ई मत समुझीं कि हम बस सेक्सी हॉटे रोल कर सकेनी, हम परफारमेंसो वाइज किरदार ओतने बढ़िया से कर सकेनी. हम क्यूट गुड़िया से ले के गंभीर अदाकारा तक हईं आ ई देखा दिहल चाहत बानी.\nPrevious Post: केने बाड़ी सीता (पहिला खण्ड)\nNext Post: Pakhi follows Katrina Kaif


टटका खबर, अतवार, वैशाख अँजोरिया चतुर्थी बाकी, 2078 विक्रमी – टटका खबर\nMay 16, 2021 इजरायल, कोरोना कर्फ्यू, गाजा पट्टी, गाजीपुर, चक्रवाती तूफान, चीन, जौनपुर, ताउ ते, प्रयागराज, फिलिस्तीन, मऊ, मंगल ग्रह, मिर्जापुर, मोहन भागवत, सारण, हमास\nदेश में कोरोना के हालात पर राष्ट्रीय स्वयं सेवक संघ के संघचालक मोहन भागवत शनीचर का दिने एगो व्याखानमाला में बोलत कहनी कि ई परीक्षा के घड़ी बा आ हमनी के आपन सकारत्मकता बचवले राखे के जरुरत बा. कोरोना के पहिलका दौर के खतम भइला का बाद सरकार आ जनता सभे बेपरवाह हो गइल रहुवे जवना चलते कोरोना के लहर वापिस आ गइल. कहनी कि सफलता भा विफलता आखिरी ना होखे, कोशिश जारी राखे के साहस के मायने होला.\nगाजा पट्टी में सात दिन से चलत इजराइल फिलीस्तीनी युद्ध थथमे के कवनो आसार नइखे लउकत. हालांकि अमेरिका, संयुक्त राष्ट्र संघ, आ कुछ इस्लामिक मुल्क एह युद्ध के रोकवावे का कोशिश में लागल बाड़न. दिक्कत ई होखत बा कि राष्ट्र संघ आतंकी संघटन हमास के मान्यता ना देव आ ओकरा से बतिया ना सके. आ हमास पर केहू दोसरा के चले ना. एही बीच काल्हु पहिले से चेता के एगो बारह मंजिला इमारत के भसा दिहलसि. एही इमारत में एसोसिएटेड प्रेस आ अल जजीरा के कार्यालयो रहुवे. मीडिया संस्थानन का आड़ में एही इमारत से हमास के आतंकी संचालनो होखे के जानकारी रहुवे इजरायल के. चेतावनी मिलला का बाद इमारत के आदमियन से खाली करा लीहल गइल रहुवे. इजरायल आ हमास दुनु के कहना बा कि एह युद्ध के आखिरी परिणाम मिले ले जारी राखल जाई.\nकाल्हु शनीचर का भोर में करीब सवा सात बजे चीन पहिला बेर आपन एगो अंतरिक्ष यान मंगल ग्रह पर उतरलसि. जान जाईं कि एहसे पहिले भारत आपन यान मंगल ग्रह पर बरीस 2014 में उतार लिहले रहुवे. अब सात बरीस बाद चीनो के सफलता मिल गइल. भारत से पहिले अमेरिका, रूस, अउर यूरोपीय संघ आपन आपन यान मंगल ग्रह पर उतार चुकल बाड़ें.\nभारतीय मौसम विभाग के कहना बा कि एह साल के पहिलका चक्रवाती तूफान – ताउ ते – बहुते भीषण रुप ले के मंगल तक गुजरात तट से टकरा सकेला. तटीय इलाकन पर नजर राखल जा रहल बा. मछुआरन से कहल गइल बा कि मंगल ले अरब सागर में मत घुसस. राष्ट्रीय आपदा प्रबंधन बल के पचासन टीम केरल, कर्नाटक, तमिलनाडु, गुजरात अउर महाराष्ट्र में लोग के सुरक्षित जगहा चहुँपावे में लागल बावे. लक्षद्वीप में पर्यटन गतिविधियन पर रोक लगा दीहल गइल बा.\nपश्चिम बंगाल के मुख्यमंत्री ममता बनर्जी के छोट भाई असीम बनर्जी के मौत शनीचर का दिने कोरोना का चलते हो गइल. ऊ कोलकाता के मेडिका सुपरस्पेशलिटी अस्पताल में भरती रहलन.\nमऊ के सहादतपुरा में चलत शारदा नारायण अप्सताल का खिलाफ जिला प्रशासन कड़ा कार्रवाई करे जा रहल बा. एह अस्पताल का बारे में शिकायत मिलल रहुवे कि अस्पताल मरीजन से जायज से अधिका रुपिया वसूल रहल बा. सीएमओ आ नगर मजिस्ट्रेट का जाँच में आरोप सही मिलला का बाद कार्रवाई कइल जा रहल बा. जान जाईं कि मुख्यमंत्री यागी आदित्यनाथ पहिलहीं धीरा चुकल बानी कि कोविड मरीजन से निर्धारित दर से अधिका वसूली करे वाला अस्पताल प्रबंधनन के खैर ना रही आ ओह असपताल के तुरते सीज क के मरीजन के दोसरा अस्पतालन में भेज दीहल जाई. ओह अस्पताल के लाइसेंसो निरस्त कर दीहल जाई.\nयूपी में एक बेर फेरु कोरोना कर्फ्यू एक हफ्ता ले बढ़ा दीहल गइल बा. अब 24 मई के सबेरे सात बजे ले ई कर्फ्यू बरकरार राखल जाई.\nमिर्जापुर जिला में अलग अलग जगहा पर भइल घटनन में दू लोग के मौत के खबर बा. कछवा इलाका के जमुआ गाँव में एक आदमी पोखरा में डूब गइल. पडरी इलाका के चौहान पट्टी गांव का सिवान में कछवा इलाका के गोवर्धनपुर गांव के एगो आदमी के लाश बरामद भइल बा.\nसारण जिला के मांझी इलाका के रामघाट पर नदी में नहाए गइल एगो आदमी के डूबला से मौत हो गइल.\nजौनपुर जिला के मडियाहू कोतवाली इलाका के दादरा बाईपास का नियरा भइल सड़क हादसा में ट्रक से धक्का लगला का चलते बाइक सवार किशुनपुर गांव के एगो नवही के मौत ठाँवे पर हो गइल.\nसारण जिला के नगर इलाका के मठिया गाँव का नि.रा एगो अनजान नवही के लाश बरामद भइल बा.\nप्रयागराज संगम के बड़का हनुमान मंदिर के छोटका महंत स्वामी आनन्द गिरी के सं. परम्परा के निर्वाह ना कइला का आरोप में पंचायती अखाड़ा श्री निरंजनी से निकाल बाहर क दीहल गइल बा. हालांकि स्वामी आनन्द गिरी के कहना बा कि अखाड़ा के जमीन आ सम्पत्ति हथियावे का फेर में उनुका खिलाफ ई कार्रवाई भइल बा. अनेसा जतवले बाड़न कि उनुकर हत्यो हो सकेला.\nगाजीपुर जिला के दिलदारनगर इलाका के उसिया गाँव के रहे वाला एगो सिपाही पहिले त अपना मेहरारु आ सात गो लइकन के गरदन रेत दिहलसि आ ओकरा बाद ट्रेन का सोझा कूद के आपनो जान दे दिहलसि. एह बारदात में अबहीं तीन गो लइकन के इलाज चल रहल बा.


नीतीश कुमार कहलन कि उनुका के आडवाणी के रथयात्रा के हरी झंडी देखावे के बोलावल गइल बा आ ऊ एकरा खातिर हँकारी भर दिहले बाड़न. रथ यात्रा 11 अक्टूबर के जेपी के गाँव सिताब दियारा से शुरू होखी आ छपरा पटना गया होखत झारखंड में जाई.\nरोहतास जिला के चुटिया थाना इलाका से काल्हु रात पुलिस दू गो नक्सलियन के गिरफ्तार कर लिहलसि. गिरफ्तार नक्सली यदुनाथपुर के विनोद यादव आ बेलदुरिया के पिंटू यादव हार्डकोर नक्सली बतावल जात बाड़े. ओने औरंगाबाद पुलिस मदनपुर बाजार से नक्सली महेन्द्र यादव के गिरफ्तार कर लिहले बिया.\nपटना से अपहृत दुकानदार नवल किशोर साह के पुलिस कैमूर जिला से रिहा करा लिहलसि. एगो अपहरणकर्ता के गिरफ्तार कर लिहल गइल बा.\nराज्य सरकार ग्रुप डी के बहाली के नियम बदल दिहले बिया. अब एह ग्रुप में बहाली खातिर मैट्रिक पास होखल जरूरी बना दिहल गइल बा.\nभोजपुर जिला के तरारी इलाका के बड़का गाँव में अपराधी एगो पनवाड़ी दीनबंधु गुप्ता के गोली मार के हत्या कर दिहले सँ. हत्या काहे भइल एकर पता नइखे चलल.\nतेरह अक्टूबर के दरौंदा विधान सभा सीट के उपचुनाव खातिर अबही ले तीने गो उम्मीदवार परचा दाखिल कइले बाड़े. एहमें मृत विधायिका जगमातो देवी के पतोहु कविता कुमारी जदयू से, जयनाथ यादव माले से आ निर्दलीय शकुंतला देवी शामिल बाड़ी. छब्बीस तारीख ले परचा दाखिल कइल जा सकेला.\nकटिहार रेलवे स्टेशन पर सीमांचल एक्सप्रेस के जनरल डिब्बा का शौचालय से शनिचर का दिने एगो युवक के लाश बरामद भइल बा.\nबिहार में बच्चा चोरी के अफवाह का चलते पूरा राज्य में मेहरारूवन के जान सांसत में पड़ गइल बा. तनिको सन्देह भइला पर लोग जान लेबे पर उतारू हो जात बा.\nजहानाबाद जिला के मखदुमपुर थाना इलाका में एगो होटल पर छापामार के 75,000 रुपए के जाली नोट का साथे तीन लोग के गिरफ्तार कर लिहल गइल.


देश दुनिया के खबर, बुध 31 अगस्त का दिने – टटका खबर\nदेश दुनिया के खबर, बुध 31 अगस्त का दिने\nमच्छर से बचावे वाला एक कॉइल 100 सिगरेट के बराबर नुकसान करेला. मसहरी लगा के सूतल करीं.\nअफजल गुरु का पक्ष में उमर अब्दुल्ला के बयान के आलोचन कइलसि भाजपा. कांग्रेस चुप्पी सधलसि.\nगुजरात के गृह मंत्री रहल हरेन पंड्या के पत्नी बुध का दिने अपना पति के असली हत्यारन के कठघरा में ले आवे खातिर लालकृष्ण आडवाणी आ मुख्यमंत्री नरेंद्र मोदी से दखल देबे के अपील कइली.\nअन्ना हजारे के अस्पताल से छुट्टी मिलला का बाद ऊ हवाई जहाज से पूणे रवाना हो गइले जहवाँ से अपना गाँव रालेगण सिद्धी जइहें आ गणपति उत्सव ओहीजे मनइहे.\nआंध्र प्रदेश के मुख्यमंत्री रहल के॰ रोसैया तमिलनाडु के राज्यपाल पद के शपथ लिहले.\nपश्चिम बंगाल के दक्षिण चौबीस परगना जिला में माटला नदी में बुध का दिन एगो नाव पलटला से तीन लोग डूब गइल.\nतमिलनाडु में बुध का दिने डीएमके नेता आ उच्च शिक्षा मंत्री रहल के. पोनमुडी के जमीन हड़पे का आरोप में गिरफ्तार कर लिहल गइल बा.\nमध्य प्रदेश के इंदौर में स्थित खजराना गणेश मंदिर में चढ़ावल फूलन से कंपोस्ट खाद बनावल जाई आ बाद में एकरा के 10 रुपिया किलो का दर से बेचल जाई.\nराजस्थान के अलवर जिला के एगो रेस्तरां से मंगल के गायब आईएएस अधिकारी नवीन जैन के अबही ले कवनो सुराग नइखे मिलल. पुलिस के आधा दर्जन टीम उनुका के खोजे में लागल बा.\nअन्ना हजारे के इलाज खर्च देबे खातिर ढेरे लोग सामने आइल.\nनई दिल्ली, 31 अगस्त (आईएएनएस). प्रभावी लोकपाल विधेयक खातिर 12 दिन के अनशन का बाद अस्पताल में भरती हो के स्वास्थ्य लाभ करत अन्ना हजारे के अस्पताल के खरचा के भुगतान करे खातिर बहुते लोग सामने आइल बा. मंगल का दिने आईएएनएस एगो खबर दिहले रहे जवना में एह मामिला में अस्पष्टता के जिक्र रहे. रिपोर्ट का बाद सोशल नेटवर्किं ग वेबसाइट फेसबुक, ट्विटर आ कुछ समाचार साइटन पर लोग अन्ना हजारे के अस्पताल के खर्चा देबे के इच्छा जतवले बाड़े. हालांकि अबही इहो तय नइखे कि अस्पताल ई खरचा केहू से लिहल चाही कि ना.\nअन्ना के इलाज करत हृदयरोग विशेषज्ञ नरेश त्रेहन के कहना बा कि, “ऊ एगो बढ़िया आदमी हईं आ जवन कुछ करत बानी ओकरा खातिर हमरा मन में उनुकर बहुते इज्जत बा. अबही ई देखल जाव कि अस्पताल के खर्चा कतना आवत बा आ ओकरा बादे एह बारे में कुछ कहल जा सकेला.” खुद डॉ त्रेहन अबही ले कवनो फीस नइखन लिहले.\nइण्डिया अगेन्स्ट करप्शन के कहना बा कि जब बिल मिल जाई ओकरा बादे हमनी का कुछ बता सकीले. इंडो-एशियन न्यूज सर्विस.\nहिन्दू भावना के चोट चहुँपावे का आरोप में स्वामी अग्निवेश पर दर्ज मुकदमा में पंजाब आ हरियाणा उच्च न्यायालय उनुका के राहत देबे से नकार दिहले बा. न्यायाधीश एल एन मित्तल कहले कि केस में दर्ज बाति से पहिला नजर में इहे लागत बा कि अमरनाथ यात्रा पर आपत्तिजनक टिप्पणी कर के स्वामी अग्निवेश हिन्दू भावना के ठेस चहुँपवले बाड़े. अग्निवेश का खिलाफ गैरजमानती वारन्ट जारी हो गइल बा आ उनुका के हाँसी सब डिविजनल मजिस्ट्रेट के अदालत में 19 सितम्बर के पेश करे के कहल गइल बा.\nकाश्मीर के मुख्यमंत्री उमर अब्दुल्ला के कहा बा कि राज्य का बाहर कश्मीरियन के भावना ठीक तरीका से ना लिहल जाला. ऊ राजीव गाँधी के हत्यारन खातिर तमिलनाडू विधानसभा के प्रस्ताव पर बोलत रहले कि अगर वइसने प्रस्ताव जम्मू काश्मीर विधानसभा से अफजल गुरु खातिर पारित होखे त देश ओकरा के अतना हलुका में ना ली. कहले कि यदि अफजल गुरु के फांसी दिहल जाता त कश्मीर घाटी में बड़हन फसाद हो सकेला.\nसंसद के स्थायी समिति से अलगा होखल चाहत बाड़े मनीष तिवारी.\nनई दिल्ली, 31 अगस्त (आईएएनएस). अन्ना हजारे के ऊपर से नीचे ले भ्रष्ट बतावे वाला आ बाद में माफी मांगे वाला कांग्रेसी सांसद मनीष तिवारी संसद के स्थायी समिति से अलग होखल चाहत बाड़न. एह समिति के 31 सदस्यन में लालूओ प्रसाद शामिल बाड़े आ छह सदस्य के जगहा खाली बा. अटकल बा कि स्थायी समिति के दुबारा गठन कइल जा रहल बा आ समिति से लालू यादव आ अमर सिंह के निकालल जा सकेला. हालांकि समिति के अध्यक्ष अभिषेक मनु सिंघवी एह बारे में कुछुवो बोले से मना कर दिहले. कहलन कि, “समिति के अध्यक्ष के संरचना कवनो भूमिका ना होला. सब कुछ राजनीतिक दल तय करेले आ पीठासीन अधिकारी के निर्णय अंतिम होला. हम एह मामिला में कुछ ना कह सकीं.” इंडो-एशियन न्यूज सर्विस.\nजेद्दाह से मुम्बई आवत एयर इंडिया के एगो जहाज के बुध का दिने इमरजेन्सी लैंडिंग करे के पड़ल. ओह पर के सगरी 286 यात्री सुरक्षित बाड़े.\nमध्य प्रदेश के राजधानी भोपाल में पन्दरहिया पहिले भइल सामाजिक कार्यकर्ता शेहला मसूद के हत्या से सामाजिक कार्यकर्ता डेराइल नइखन बाकिर चौकन्ना जरूर हो गइल बाड़े.\nआजु पूरा देश आ पाकिस्तानो में खुशी आ उमंग का साथे ईद के त्योहार मनावल जात बा. आगरा के ताजमहल आजु तीन घंटा ले सभका खातिर खोल दिहल गइल रहे.\nराजधानी दिल्ली में बुध का दिने एगो स्कॉर्पियो कार वाला एगो मोटरसाइकिल सवार के एही खातिर गोली मार दिहलसि कि ऊ ओकरा के आगा ना जाये देत रहल.\nराष्ट्रपति प्रतिभा पाटील के हेलीकॉप्टर में बुध का दिने तकनीकी खराबी आ गइला का बाद उनुका के दोसरा हेलीकॉप्टर से तिरूवनंतपुरम भेजल गइल.\nओडिशा के क्योंझर जिला में आजु बुध के फजीरे दू गो मालगाड़ियन के आमने-सामने टक्कर में दू आदमी के जान चल गइल.\nकेंद्र सरकार के कहना बा कि गंगा नदी के सफाई खातिर बनल गंगा कार्य योजना में अबले 896.05 करोड़ रुपिया खर्च कइल गइल बा.\nपाकिस्तान निर्वाचन आयोग के सचिव इश्तियाक अहमद खान कहले बाड़न कि पाकिस्तान में अप्रैल 2012 तक कम्प्युटरीकृत निर्वाचन नामावली तइयार हो जाई.\nपाकिस्तान के क्वेटा शहर में बुध का दिने एगो मस्जिद का पार्किंग में भइल आत्मघाती बम विस्फोट से कम से कम 10 लोग मारल गइले आ 25 जने घवाहिल हो गइले. ई हमला तब भइल जब पूरा देश ईद के खुशी मनावत रहल.\nवैज्ञानिक एह बदलाव से हरान परेशान बाड़े कि आखिर कवना कारण अफ्रीका के कुछ हिस्सा से मलेरिया फैलावे वाला मच्छर गायब हो गइल बाड़े. अगर कारण पता लाग जाव त दुनिया में दोसरो जगहा ओकर इस्तेमाल कइल जाइत.\nअमेरिकी विदेश विभाग विकिलीक्स पर भइल नयका खुलासा पर चिंता जाहिर कइले बा काहे कि एह से अमेरिका के कूटनीति पर त असर पड़बे करी, लोग के सुरक्षो पर खतरा आ सकेला.\nईरान चीन के प्रकाशकन के कुरान छापे के ठीका दिहले रहुवे बाकिर जब कुरान छप के आइल त ओहमें वर्तनी के गलती बेशुमार लउकत बा.\nरूसी चेचन्या के उत्तरी काकेशस गणराज्य के राजधानी ग्रोजनी में मंगल का दिने भइल दू गो आत्मघाती हमला में पांच गो पुलिसकर्मियन समेत सात लोग के मौत हो गइल बा आ 18 लोग घवाहिल बाड़े.\nएगो ताजा सर्वेक्षण में बतावल गइल बा कि विश्व में रहे का लिहाज से सबले बेहतरीन शहर ऑस्ट्रेलिया के मेलबर्न हवे. भारत के व्यावसायिक राजधानी मुम्बई के 116वां पायदान पर राखल गइल बा.\nनिजी कम्प्यूटर के बिक्री 2012 ले बढ़के 1.271 करोड़ तक चहुँप सकेले जवन अनुमान से 14 फीसदी अधिका बा. ताजा आंकड़ा बतावत बा कि देश में हर 25 आदमी पर एगो कम्प्यूटर मौजूद बा.\nदेश में सिर्फ 2.77 फीसदी आबादी आयकर देले. बाकी लोग या त आयकर ना देव या ओकरा दायरा में ना आवे.\nके.के. बिड़ला समूह के एगो कम्पनी जुआरी इंडस्ट्रीज लिमिटेड के कुछ दिन ला बंद कर दिहल गइल बा काहे कि नाप्था के कमी हो गइल बा.\nमुम्बई में एगो फिल्म निर्माता बॉलीवुड के जानल मानल अभिनेता आ कांग्रेस के सांसद रहल गोविंदा पर गरियावे आ जान से मारे के धमकी देबे के आरोप लगवले बाड़े.\nस्टार प्लस चैनल पर प्रसारित भइल कुकरी रिएलिटी शो ‘मास्टरशेफ इंडिया’ के विजेता लखनऊ के पंकज भदोरिया एही चैनल पर प्रसारित होखे वाला ‘शेफ पंकज का जायका’ के मेजबानी करीहें.\nबॉलीवुड के सुपरस्टार शाहरुख खान ईद का मौका पर ‘दबंग’ अभिनेता सलमान खान के जल्द ठीक होखे के दुआ मँगले.\nशाहरुख खान मानेले कि ऊ खाली नामे के बादशाह ना हउवन बलुक उनुका पूरा विश्वास बा कि उहे आजु सबले बढ़िया कलाकार बाड़े.\nबीसबिसा क्रिकेट : पहिलके मैच खेले आइल सलामी बल्लेबाज अजिंक्य रहाणे के शानदार पचासा के सहारे भारत 11 ओवर में एक विकेट के नुकसान पर 101 रन बना लिहले बा.\nकेंद्रीय खेल मंत्री अजय माकन बीसीसीआई के लतड़ले बाड़े कि ऊ सूचना के अधिकार नियम में नइखे आवल चाहत.\nगॉल टेस्ट में आस्ट्रेलिया के पहली पारी 273 रनों पर सिमटल. आस्ट्रेलिया का ओर से माइकल हसी 95 रन बनवले.\nभारत के सलामी बल्लेबाज गौतम गम्भीर वापिस लवटीहें आ उनुका जगहा हरफनमौला खिलाड़ी रवींद्र जडेजा खेलीहें.\nपाकिस्तान के पूर्व कप्तान रमीज राजा के कहना बा कि जिम्बाब्वे आ पाकिस्तान दुनु टीम बराबरे बाड़ी सँ आ दुनु में से कवनो जीत सकेले.\nअमेरिकी ओपन में आजु देर रात एंडी मरे से भिड़ीहें भारत के सोमदेव देवबर्मन.\nमैदान गीला रहल का चलते गॉल टेस्ट देर से शुरू भइल. आस्ट्रेलिया टॉस जीत के बल्लेबाजी के फैसला कइलसि.\nविश्व एथलेटिक्स चैम्पियनशिप में काल्हु बियफे के भारत के दू गो एथलीट खुद के साबित करे के कोशिश करीहें. औरतन के 800 मीटर में टिंटू लुका आ मरदन के शॉट पुट में ओम प्रकाश सिंह क्वालीफिकेशन दौर में उतरीहें.\nअमेरिकी ओपन में पेस-भूपति आ बोपन्ना-कुरैशी के जोड़ी दुसरका दौर में गइले बाकिर सानिया मिर्जा पहिले दौर में हार गइली.\nभारतीय क्रिकेट टीम आ इंग्लैंड के बीच एह शृंखला के एकमात्र बीसबीसा मैच आजु रात दस बजे से खेलल जाई.\nबिहार के खबर, मंगल 30 अगस्त का दिने\nउत्तर प्रदेश के खबर, बुध 31 अगस्त का दिने


Nature also supports you if you are encouraged to do something Bharbitan story Bhojpuri Bhojpuri Spl: होसला भरबीतन के- सउंसे कुदरत साथ निभवलस– News18 Hindi\nBhojpuri Special: होसला भरबीतन के- सउंसे कुदरत साथ निभवलस\nअगर केहू के मन में कवनो काम करे के हौसला होखे अउर उ ठान लेबे कि हम इ काम कर के ही मानब, त ओकरा के कोई ना रोक सकेला. पूरा प्रकृति ओकर साथ देबे ला. एह कहानी में भी कुछ अइसही पढ़े के मिली.\nLast Updated : February 23, 2021, 15:22 IST\nएगो रहले भरबीतन. बीत्ता भर के देह, सिंकिया शरीर. अपना माई के दुलरुआ एकलउत. भरबीतन के जनमते, बाप दुनिया छोड़ि देले रहलन. एह से भरबीतन अपना माई के आंखि के जोन्हीं रहले. भरबीतन जब बीत्ता भर के भइले, त गांव के संघतियन के आपन-आपन भइंसि चरावत देखले. भरबीतनो अपना महतारी से जिद करे लगले- हमहूं भइंसि चराइब. उन्हुकर बीत्ता भर के देह-धाजा देखिके माई मना कइली, बाकिर भरबीतन ना मनले. आखिरकार माई के भइंसि कीनिके देबे के परल. भरबीतन संघतियन का संगें भइंसि चरावे चलि गइले.\nकुल्हि संघतिया अपना-अपना भइंसि के पीठ पर फानिके चढ़ि गइलन स. भरबीतन पाछा से अपना भइंसि के पीठ पर चढ़े खातिर ओकर पोंछि धऽ के लटकि गइले. ओही घरी भइंसि गोबर कइलस आ भरबीतन के देहिए पर गोबर के चोत एह तरी गिरल कि ऊ गोबर के चोत का नीचे दबा गइले. उन्हुकर संघतिया खोजे लगलन स, बाकिर उन्हुकर कवनो अता-पता ना मिलत रहे. संजोग से गोबर बीनेवाली किछु मेहरारू जब अइली स, त गोबर के चोत उठावत खा भरबीतन ओही में दबाइल मिलले. घरे अइला पर उन्हुकर माई नहवा-धोवा के दोसर कपड़ा पहिरवली.\nजब भरबीतन के संघतिया खेत में हर जोते लगलन स, त भरबीतनो माई से जिदिया के बेरि-बेरि हर जोते खातिर रिरिआए लगले. हारि-पाछिके माई के हर-बैल कीनहीं के परल. खेत में ले जाके हर-बैल नधइलन स. भरबीतन हर के परिहथ के मुठिया पर उचकिके बइठि गइले. बैल चले लगलन स, खेत जोताए लागल. आवे-जाए वाला लोग अचरज से देखे लागल. हरवाह लउकते ना रहे आ बैल अपने आप चलत खेत जोतत रहलन स. परिहथ के मुठिया पर बइठल भरबीतन के हती चुकी देह केहू के लउकते ना रहे. ओही घरी राजा के बियाह के बरियात निकलत रहे. सभ-के-सभ बरियतिहा लगलन स आंखि फारि-फारिके ओनिए देखे. खेत जोतत बैलन के जोड़ी आ परिहथ के मुठिया पर बइठल भरबीतन. अब राजा के बरियात से धियान हटाके सभकर निगाह भरबीतन पर जमि गइल. राजा खीसीआगिया बैताल हो गइले आ भरबीतन के ढकेलिके हर-बैल अपना महल में भेजवा दिहले.\nघरे आके भरबीतन माई से सभ खिस्सा बतवले. माई झूठ दिलासा दियवली, बाकिर भरबीतन ना मनले आ राजा से लड़िके आपन हर-बैल वापिस लेबे के तय्यारी करे लगले. माई राजा के हैसियत-\nसामरथ के बखान करत भरबीतन के औकात बतवली, बाकिर भरबीतन कवनो हाल में हार माने खातिर तय्यारे ना रहले. ऊ सींकि के गाड़ी बनवले, गाड़ी खींचे खातिर मूस के मनवले आ चलि दिहले राजा से लड़ाई करे.\nराह में जब गोजर के नजर एह अचरज पर परल, त ऊ पूछि बइठल,'का बात बा,भरबीतन भाई?'\n'सींक के मोरे आरी गाड़ी,\nमूस जोतिके जात बानीं,\nरजवा सरवा हर चोरवलस,\nओह से लड़े जात बानीं.'\nभरबीतन के दुस्साहस पर गोजर के अभिमान भइल. ऊ कहलस, 'हमहूं तहरा एह लड़ाई में साथ देब. हमहूं तहरा संगें चलल चाहत बानीं.'\n'गोजर-गोजर! आ जा,\nकान में समा जा!'\nभरबीतन बोलले आ गोजर उन्हुका संगें लागि गइल.\nएही तरी बिच्छी सवाल कइलस, सांप सवाल कइलस. हाड़ा-बिरनी सवाल कइलन स. जरत-बरत आगी सवाल कइलस. आन्हीं-पानी के सवाल गूंजल. भरबीतन सभ केहू के बस एके बात बतवले-\n-'सींक के मोरे आरी गाड़ी,\nओह से लड़े जात बानीं!'\nफेरु त सभे भरबीतन का संगें चलि दिहल. सांप,बिच्छी, गोजर, हाड़ा-बिरनी, आगी आउर आन्हीं-पानी के संग-साथ भरबीतन के होसला बढ़ा दिहलस.\nजब सिवान पर जाके ऊ राजा आ उन्हुका मंतिरी,फौज के ललकरले, त सभ उन्हुकर खिल्ली उड़ावे लगलन स. चोरी आ सीनाजोरी! उन्हनीं के ई अनेति आन्हीं-पानी से बरदास ना भइल आ बवण्डर का संगें अइसन मूसरधार बरखा शुरू भइल कि चारू ओरि त्राहि-त्राहि मचि गइल. एही बीचे सांप-बिच्छी, गोजर, हाड़ा-बिरनी राजा आ मंतिरी के घेरि लिहलन स. ओह लोग के त सिट्टिए-पिट्टी गुम हो गइल. ओने आगी मए फौज के अपना चपेट में ले लिहलस. अब त का सिपाही, का मंतिरी आ का राजा! सभ-के-सभ लागल चिरौरी करे आ गोहार लगावे-\n'माफ करऽ भरबीतन भाई!\nहर-बैल अबहीं लवटाइब!'\nहर-बैल का संगें सांप-बिच्छी, गोजर, हाड़ा-बिरनी, आगी, आन्हीं-पानी के लेले मूस जोतत सींक के गाड़ी में जब भरबीतन अपना घर का ओरि लवटत रहले, त अइसन जनात रहे, जइसे उन्हुका बियाह के बरियात निकलत होखे. भरबीतन के जबान पर बस अपना होसला आ सभकरा उतजोग से रचाइल जीत के गीत के पांती रहे-\n'रजवा सरवा हर लवटवलस,\nसउंसे कुदरत साथ निभवलस.'\nभरबीतन के ई किस्सागोई बहुत किछु कहत बिया. मनई के पहिचान ओकरा देह-धाजा से ना,ओकरा करम से होला. जेकरा पर लोग हंसेला,खिल्ली उड़ावेला,उहो अपना होसला से,दमखम से अइसन करिश्मा कऽ देला कि दिग्गजो लोग दांत तरे अंगुरी दबा लेला. ई लोककथा इहो सनेस देत बिया कि जब कवनो दबंग अइसना दबाइल-कचराइल अदिमी ,जेकर कवनो आहि-अलम ना होला, प अनेति-अतियाचार करेला,त भगवानो के ई बरदास ना होला आ सउंसे कुदरत अइसहीं कमजोर के साथ निभावेला,जइसे भरबीतन के हमजोली बनिके विजय दियववलस. अनेति के खिलाफत आस-बिसवास से करे के दियानत एह कथा के बेशकीमती बनावत बा. भरबीतन के कथा गइल वन में, रउओं सोचीं अपना मन में! (लेखक भगवती प्रसाद द्विवेदी जी वरिष्ठ साहित्यकार हैं.)\nBanaras Bhojpuri Bhojpuri News पटना भोजपुरी भोजपुरी न्यूज रांची